Oʻzbekiston Respublikasi Qurilish vazirligi, uning tarkibiy boʻlinmalari, shuningdek, Respublika va hududiy arxitektura-shaharsozlik kengashlari toʻgʻrisidagi nizomlarni tasdiqlash haqida
(resolution, 2024-04-18)

Oʻzbekiston Respublikasi Prezidentining “Qurilish sohasida davlat boshqaruvi tizimini tubdan takomillashtirish chora-tadbirlari toʻgʻrisida” 2018-yil 2-apreldagi PF-5392-son Farmoni va Oʻzbekiston Respublikasi Prezidentining “Oʻzbekiston Respublikasi Qurilish vazirligi faoliyatini tashkil etish toʻgʻrisida” 2018-yil 2-apreldagi PQ-3646-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Qurilish vazirligi toʻgʻrisidagi nizom 1-ilovaga muvofiq; Oʻzbekiston Respublikasi Vazirlar Mahkamasi huzuridagi Respublika arxitektura-shaharsozlik kengashi toʻgʻrisidagi nizom, shuningdek, uning tarkibi 2 va 2a-ilovalarga muvofiq; Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalari huzuridagi hududiy arxitektura-shaharsozlik kengashi toʻgʻrisidagi namunaviy nizom, shuningdek, uning namunaviy tarkibi 3 va 3a-ilovalarga muvofiq; Oʻzbekiston Respublikasi Qurilish vazirligi faoliyatini qoʻllab-quvvatlash jamgʻarmasi toʻgʻrisidagi nizom 5-ilovaga muvofiq tasdiqlansin. 2. Oʻzbekiston Respublikasi Qurilish vazirligi manfaatdor vazirliklar va idoralar bilan birgalikda ular tomonidan qabul qilingan normativ-huquqiy hujjatlarni bir oy muddatda ushbu qarorga muvofiqlashtirsin. 3. Oʻzbekiston Respublikasi Hukumatining 6-ilovaga muvofiq ayrim qarorlari oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov va Oʻzbekiston Respublikasi Qurilish vaziri A.X. Toʻxtayev zimmasiga yuklansin. 1. Ushbu Nizom Oʻzbekiston Respublikasi Qurilish vazirligining (keyingi oʻrinlarda Vazirlik deb ataladi) asosiy vazifalari, funksiyalari, huquqlari, javobgarligi va faoliyatini tashkil etish va hisobdorligi tartibini, shuningdek, uning rahbariyatining funksional majburiyatlari va javobgarligini belgilaydi. 2. Vazirlik Oʻzbekiston Respublikasida arxitektura va qurilish sohasida yagona davlat siyosatini amalga oshiradigan maxsus vakolatli davlat boshqaruvi organi hisoblanadi. 3. Vazirlik oʻz faoliyatida Oʻzbekiston Respublikasi Vazirlar Mahkamasiga (keyingi oʻrinlarda Vazirlar Mahkamasi deb ataladi) boʻysunadi. 4. Vazirlik oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga, shuningdek, boshqa qonun hujjatlariga amal qiladi. 5. Vazirlikning oʻz vakolatlari doirasida qabul qilgan qarorlari davlat va xoʻjalik boshqaruvi organlari, mahalliy ijro etuvchi hokimiyat organlari, boshqa tashkilotlar, shuningdek, fuqarolar tomonidan bajarilishi majburiydir. 6. Vazirlik, hududiy boʻlinmalar va uning tuzilmasiga kiradigan tashkilotlar yuridik shaxslar hisoblanadi, Oʻzbekiston Respublikasining Davlat gerbi tasviri tushirilgan muhr va blankalarga, mustaqil balansga, gʻaznachilik shaxsiy gʻazna hisobvaraqlariga, bank hisob raqamlariga, shu jumladan, xorijiy valyutadagi hisob raqamlarga ega boʻladi. 7. Vazirlikning rasmiy nomi: a) davlat tilida: toʻliq nomi — Oʻzbekiston Respublikasi Qurilish vazirligi, qisqartirilgan nomi — Qurilish vazirligi; b) rus tilida: toʻliq nomi — Ministerstvo stroitelstva Respubliki Uzbekistan, qisqartirilgan nomi — Minstroy; v) ingliz tilida: toʻliq nomi — Ministry of Construction of Republic of Uzbekistan, qisqartirilgan nomi — Ministry of Construction. 8. Vazirlikning joylashgan joyi (pochta manzili) Toshkent shahri, Abay koʻchasi, 6-uy. 9. Vazirlik tizimiga quyidagilar kiradi: markaziy apparat; Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalari; Qurilish sohasida nazorat inspeksiyasi; qurilish sohasida nazorat hududiy inspeksiyalari; “Shaharsozlik hujjatlari ekspertizasi” davlat unitar korxonasi; Qurilishda standartlashtirish respublika markazi; Qurilishda texnik meʼyorlash markazi; Qurilish sohasida axborot-komunikatsiya texnologiyalarini rivojlantirish markazi; Toshkent arxitektura-qurilish instituti; Samarqand davlat arxitektura-qurilish instituti; arxitektura-qurilish ixtisosligi boʻyicha texnikumlar; arxitektura-qurilish ixtisosligidagi kollejlar; tanlov savdolarini tashkil etish boʻyicha konsalting markazlari; “Oʻzbekiston bunyodkori” nashriyot uyi; “Oʻzbekiston arxitekturasi va qurilishi” jurnali. 10. Quyidagilar Vazirlikning asosiy vazifalari hisoblanadi: shaharsozlik va qurilish uchun muhandislik-texnik izlanishlar sohasida yagona davlat ilmiy-texnika siyosatini olib borish, mehnat unumdorligini oshirish, qurilish-montaj ishlari qiymatini kamaytirish, resurslardan oqilona foydalanishni taʼminlaydigan energiya jihatidan samarali va energiyani tejaydigan innovatsion loyihalar va yechimlarni qurilish faoliyatiga joriy etish; respublika hududida aholini joylashtirishning bosh sxemasini, Qoraqalpogʻiston Respublikasi, viloyatlar, Toshkent shahar, tumanlar, shaharlar hududlarini rejalashtirish sxemalarini, aholi punktlarining bosh rejalarini va boshqa shaharsozlik hujjatlarini ishlab chiqish va tasdiqlashni tashkil qilish, ularning amalga oshirilishi ustidan monitoring olib borish; shaharsozlik sohasida davlat siyosatining asosiy yoʻnalishlari boʻyicha takliflar tayyorlash, arxitektura-qurilish faoliyatini rivojlantirishning uzoq muddatli va oʻrta muddatli davlat dasturlarini ishlab chiqish, hududlarni ijtimoiy-iqtisodiy rivojlantirishning tarmoq va hududiy dasturlarini tayyorlashda ishtirok etish; loyiha ishi va qurilish faoliyatini muvofiqlashtirish, loyiha-qidiruv tashkilotlarining ish samaradorligini oshirish va hududiy tarmoqlarini kengaytirish, yakka tartibdagi, namunaviy, takroran qoʻllaniladigan va eksperimental loyihalarni va loyiha yechimlarini ishlab chiqishni tashkil etish, shaharsozlik hujjatlarini ekspertiza qilish; shaharsozlik va shaharsozlik faoliyatining normativ-huquqiy bazasini yanada takomillashtirish va yangilash, idoraviy qurilish norma va qoidalari ishlab chiqilishini muvofiqlashtirish, loyihalash, qurilish, qurilish materiallari va buyumlarini ishlab chiqarish sohasida standartlashtirish ishlarini amalga oshirish; arxitektura, loyihalash va qurilish sohasida malakali kadrlarni tayyorlashga, ixtisoslashtirilgan taʼlim muassasalarida oʻquv jarayonining darajasi va sifatini tubdan yaxshilashga, qurilish sohasida, jumladan, chet eldagi yetakchi ilmiy-tadqiqot muassasalarida loyihachilar va mutaxassislarni qayta tayyorlash va malakasini oshirishga koʻmaklashish; Oʻzbekiston Respublikasi hududida qurilayotgan binolar va inshootlarning zilzilabardoshligini taʼminlash boʻyicha zarur choralar koʻrish, seysmik xavfsizlikni taʼminlashni texnik jihatdan tartibga solish sohasidagi normativ hujjatlar talablariga muvofiqligini baholash hamda nazorat qilish. 11. Vazirlik oʻziga yuklangan vazifalarga muvofiq quyidagi funksiyalarni amalga oshiradi: a) shaharsozlik va qurilish uchun muhandislik-texnik izlanishlar sohasida yagona davlat ilmiy-texnika siyosatini olib borish, mehnat unumdorligini oshirish, qurilish-montaj ishlari qiymatini kamaytirish, resurslardan oqilona foydalanishni taʼminlaydigan energiya jihatidan samarali va energiyani tejaydigan innovatsion loyihalar va yechimlarni qurilish faoliyatiga joriy etish sohasida: shaharsozlik, shaharsozlik faoliyati va qurilish uchun muhandislik-texnik izlanishlar sohasida yagona davlat ilmiy-texnika siyosatini olib boradi, kapital qurilish uchun kompleks muhandislik izlanishlari davlat fondini shakllantiradi va toʻldiradi; energiya jihatidan samarali va energiyani tejaydigan innovatsion loyihalarni, yechimlarni, qurilish materiallarini, zamonaviy qurilish texnologiyalari va innovatsion loyihalarni qurilish faoliyatiga joriy etadi; pudrat tashkilotlari faoliyatini muvofiqlashtiradi va ular faoliyati monitoringini olib boradi; koʻp kvartirali uylarni ulush kiritish asosida qurish haqidagi maʼlumotlarni yuritish, shu jumladan ulush kiritish asosida qurish uchun mablagʻlarni jalb etuvchi quruvchilarni elektron roʻyxatga kiritish va shartnomalarni hisobga qoʻyish; shaharsozlik va kapital qurilishda ilmiy-texnika taraqqiyoti muammolarini maqbul tarzda hal etish uchun ilmiy-texnika va texnik kengashlar faoliyatini tashkil etadi; kapital qurilishda islohotlarni yanada chuqurlashtirishga hamda pudrat ishlari bozorini rivojlantirishga koʻmaklashadi; loyihalashtirish va qurilish tashkilotlarini baholashning mezonlari va mexanizmini aks ettiruvchi koʻrsatkichlar tizimini joriy etadi; qurilish sohasida yangi texnika, texnologiya va mexanizmlarni joriy etish hisobiga mehnat unumdorligini oshiradi; manfaatdor vazirliklar bilan birgalikda markazlashtirilgan kapital qoʻyilmalar hisobiga moliyalashtiriladigan obyektlar qurilishida narxlarning sunʼiy ravishda oshib ketishiga yoʻl qoʻymagan holda ularning shakllantirilishi yuzasidan doimiy nazorat oʻrnatadi; qurilish qiymati pasaytirilishini, resurslardan oqilona foydalanishni taʼminlaydigan ilgʻor texnologiyalarni qurilish sohasiga joriy etadi; qurilish-montaj ishlari texnologiyalarini qoʻllash masalalari boʻyicha xorijiy mamlakatlar va tashkilotlar bilan xalqaro ilmiy-texnik va iqtisodiy hamkorlikni amalga oshiradi; tanlov savdolarini oʻtkazish boʻyicha konsalting markazlari faoliyatini muvofiqlashtiradi; b) respublika hududida aholini joylashtirishning bosh sxemasini, Qoraqalpogʻiston Respublikasi, viloyatlar, Toshkent shahar, tumanlar, shaharlar hududlarini rejalashtirish sxemalarini, aholi punktlarining bosh rejalarini va boshqa shaharsozlik hujjatlarini ishlab chiqish va tasdiqlashni tashkil qilish, ularning amalga oshirilishi ustidan monitoring olib borish sohasida: Oʻzbekiston Respublikasi hududida aholini joylashtirishning bosh tarhi ishlab chiqilishini, Qoraqalpogʻiston Respublikasi, viloyatlar (viloyatlar guruhlari) hududini rejalashtirish tarhlari va umumdavlat ahamiyatiga molik alohida tartibga solinadigan shaharsozlik faoliyati obyektlarining shaharsozlik hujjatlari ishlab chiqilishini, shuningdek, shaharsozlik faoliyati sohasidagi ilmiy-tadqiqot ishlari tashkil etilishini taʼminlaydi; shaharlar, shahar posyolkalarining bosh rejalarini va Toshkent shahrining, viloyat markazlarini va madaniy meros obyekti ahamiyatiga ega boʻlgan shaharlarning markaziy qismlarini bosh rejalashtirish loyihalarini tasdiqlaydi, tasdiqlanishi Vazirlar Mahkamasining vakolatiga tegishli boʻlgan shaharlarning bosh rejalari bundan mustasno; shaharsozlik sohasida ilmiy-tadqiqot ishlari, hududlarning rivojlanishini rejalashtirish va qurish toʻgʻrisidagi shaharsozlik hujjatlarini ishlab chiqish boʻyicha buyurtmachi funksiyalarini bajaradi; umumdavlat ahamiyatiga molik alohida tartibga solinadigan shaharsozlik faoliyati obyektlari uchun chegaralar belgilash haqida Vazirlar Mahkamasiga takliflar kiritadi; shaharsozlik hujjatlarining amalga oshirilishi yuzasidan monitoringni va davlat shaharsozlik kadastrini yuritadi; aholi punktlari bosh rejalari, qishloqlar (ovullar) fuqarolar yigʻinlari hududlarini arxitektura-rejalashtirish jihatdan tashkil etish loyihalaridan barcha foydalanishini Oʻzbekiston Respublikasi Qurilish vazirligi saytida ularning ochiq grafik qismini eʼlon qilish yoʻli bilan taʼminlaydi; v) shaharsozlik sohasida davlat siyosatining asosiy yoʻnalishlari boʻyicha takliflar tayyorlash, arxitektura-qurilish faoliyatini rivojlantirishning uzoq muddatli va oʻrta muddatli davlat dasturlarini ishlab chiqish, hududlarni ijtimoiy-iqtisodiy rivojlantirishning tarmoq va hududiy dasturlarini tayyorlashda ishtirok etish sohasida: shaharsozlik va shaharsozlik faoliyati sohasida davlat siyosatining asosiy yoʻnalishlari boʻyicha takliflar tayyorlaydi; arxitektura-qurilish faoliyatini rivojlantirishning uzoq muddatli va oʻrta muddatli davlat dasturlarini ishlab chiqish, shuningdek, hududlarni ijtimoiy-iqtisodiy rivojlantirishning tarmoq va hududiy dasturlarini tayyorlashda ishtirok etadi; shaharsozlik faoliyatini rivojlantirishning ustuvor vazifalarini belgilashda qatnashadi; oʻz vakolatiga kiruvchi masalalar boʻyicha respublika maqsadli dasturlari, ijtimoiy-iqtisodiy rivojlantirish prognozlarining shaharsozlik boʻlimlarini ishlab chiqishda va amalga oshirishda qatnashadi; aholini shaharsozlik faoliyati toʻgʻrisida muntazam ravishda xabardor qilib boradi; oʻz vakolati doirasida shaharsozlik faoliyati sohasida xorijiy davlatlar, xalqaro va xorijiy tashkilotlar bilan hamkorlikni amalga oshiradi; g) loyiha ishi va qurilish faoliyatini muvofiqlashtirish, loyiha-qidiruv tashkilotlarining ish samaradorligini oshirish va hududiy tarmoqlarini kengaytirish, yakka tartibdagi, namunaviy, takroran qoʻllaniladigan va eksperimental loyihalarni va loyiha yechimlarini ishlab chiqishni tashkil etish, shaharsozlik hujjatlarini ekspertiza qilish sohasida: loyihalashtirish va qurilish sohasida yangi konsepsiyalarni yaratadi; loyihalash ishini va qurilish faoliyatini muvofiqlashtiradi; yakka tartibdagi, namunaviy, takroran qoʻllaniladigan va eksperimental loyihalarni va loyiha yechimlarini ishlab chiqishni tashkil etadi; oʻz vakolatlari doirasida monitoring olib boradi, tekshirishlar oʻtkazadi, ularning natijalarini umumlashtiradi, shuningdek, yetakchi loyiha-qidiruv tashkilotlari faoliyatini takomillashtirishga qaratilgan chora-tadbirlar koʻradi; loyiha tashkilotlari va ular faoliyatining natijalari toʻgʻrisidagi hisobot va axborot materiallarini, statistik va boshqa maʼlumotlarni oʻrganishni tashkil etadi; yetakchi loyiha tashkilotlarining ish rejalari va biznes-rejalarini tahlil qiladi va ular faoliyatini rejalashtirishni takomillashtirish chora-tadbirlarini koʻradi; loyiha-qidiruv tashkilotlari faoliyati samaradorligini oshiradi; zamonaviy talablarga javob beradigan loyiha-qidiruv tashkilotlari mintaqaviy tarmoqlarini kengaytirish choralarini koʻradi; oʻz vakolatlari doirasida litsenziya talablari va shartlariga rioya qilinishini nazorat qiladi; oʻrganish natijasi yuzasidan aniqlangan kamchiliklarni bartaraf etish boʻyicha bajarilishi majburiy boʻlgan yozma koʻrsatmalar beradi; shaharsozlik hujjatlari bajarilishi boʻyicha mualliflik nazoratining roli va masʼuliyatini oshirish chora-tadbirlari ishlab chiqilishini taʼminlaydi; shaharsozlik hujjatlarining ekspertizasini oʻtkazadi; qonun hujjatlarida belgilangan tartibda shaharsozlik faoliyatining ayrim turlarini amalga oshirish uchun belgilangan tartibda litsenziyalar beradi; qonun hujjatlarida belgilangan tartibda berilgan litsenziyalarning amal qilishini toʻxtatib turish yoki toʻxtatish choralarini koʻradi; litsenziatlar tomonidan litsenziya talablari va shartlari bajarilishi toʻgʻrisidagi axborot bilan toʻldirib boriladigan markazlashtirilgan maʼlumotlar bazasini tashkil etadi; Qurilish loyihalarini ekspertizadan oʻtkazuvchi yuridik shaxslarni akkreditatsiya qiladi; d) shaharsozlik va shaharsozlik faoliyatining normativ-huquqiy bazasini yanada takomillashtirish va yangilash, idoraviy qurilish norma va qoidalari ishlab chiqilishini muvofiqlashtirish, loyihalash, qurilish, qurilish materiallari va buyumlarini ishlab chiqarish sohasida standartlashtirish ishlarini amalga oshirish sohasida: oʻz vakolatlari doirasida shaharsozlik faoliyati sohasidagi normativ-huquqiy hujjatlar, shuningdek, texnik jihatdan tartibga solish sohasidagi normativ hujjatlar loyihalari ishlab chiqilishini tashkil etadi; qurilishda meʼyorlash tizimidagi va innovatsion texnologiyalarni joriy qilishdagi muammolarni oʻrganib boradi; qurilish sohasidagi xalqaro normalar, qoidalar va standartlarni oʻrganish va tahlil qilish asosida milliy normativ hujjatlarni ular bilan uygʻunlashtirib boradi; binolar, inshootlar va ularning alohida elementlariga boʻlgan xavfsizlik talablarini, shuningdek, bino va inshootlarning energiya samaradorligini oshirish boʻyicha chora-tadbirlarni ishlab chiqadi; normativ, shu jumladan xorijiy hujjatlarlarning ilmiy-texnik kutubxonasi va elektron bazasini tashkil qiladi va yuritadi; xorijiy va xalqaro tashkilotlar, konsultantlar va mutaxassislar bilan hamkorlik qilish hamda ularni milliy normativ hujjatlar bazasini takomillashtirishga jalb qiladi; shaharsozlik va shaharsozlik faoliyati sohasida shaharsozlik normalari va qoidalari ishlab chiqilishi va tasdiqlanishini taʼminlaydi, shuningdek, belgilangan tartibda ularni ishlab chiqish boʻyicha buyurtmachi boʻladi; qurilish industriyasi korxonalari va investitsiya faoliyatining boshqa qatnashchilari toʻgʻrisidagi maʼlumotlar bazasini, shuningdek, qurilish materiallari, konstruksiyalari va buyumlari toʻgʻrisidagi maʼlumotlarning axborot bazasini shakllantiradi; kapital qurilish sohasidagi normativ baza bozor munosabatlarini joriy etishni nazarda tutuvchi xalqaro standartlarga muvofiq qayta koʻrib chiqilishini tizimli ravishda tashkil etadi; qurilish, qurilish industriyasi, jumladan, loyihalashtirish va konstruktorlik sohasida standartlashtirish ishlarini tashkil etish, muvofiqlashtirish va taʼminlashni amalga oshiradi; texnik jihatdan tartibga solish sohasidagi normativ hujjatlarning davlat fondini shakllantirishda ishtirok etadi; shaharsozlik faoliyatida mahsulotlar, ishlar va xizmatlar xavfsizligiga qoʻyiladigan majburiy talablarga taalluqli texnik jihatdan tartibga solish sohasida ishlar bajarilishini taʼminlaydi; shaharsozlik tizimida, shuningdek, qonun hujjatlarida belgilangan tartibda qurilish materiallarini olib kelish, ishlab chiqarish va realizatsiya qilishda muvofiqlikni baholash sohasida davlat tomonidan tartibga solishni amalga oshiradi; oʻz vakolatlari doirasida maxsus texnik reglamentlarni tasdiqlaydi, ularga oʻzgartirish va qoʻshimchalar kiritadi, shuningdek, mazkur reglamentlarni bekor qiladi; “Oʻzsanoatqurilishmateriallari” uyushmasi faoliyatini mahalliy xomashyoni chuqur qayta ishlash, mahalliy raqobatbardosh, eksportga yoʻnaltirilgan qurilish materiallarini ishlab chiqarish hajmlarini oshirish va assortimentini kengaytirish, shuningdek, sifatli qurilish materiallarining yangi turlariga boʻlgan ichki talabni qondirish boʻyicha dasturiy chora-tadbirlarni ishlab chiqish yuzasidan muvofiqlashtiradi; e) arxitektura, loyihalash va qurilish sohasida malakali kadrlarni tayyorlashga, ixtisoslashtirilgan taʼlim muassasalarida oʻquv jarayonining darajasi va sifatini tubdan yaxshilashga, qurilish sohasida, jumladan, chet eldagi yetakchi ilmiy-tadqiqot muassasalarida loyihachilar va mutaxassislarni qayta tayyorlash va malakasini oshirishga koʻmaklashish sohasida: arxitektura, loyihalash va qurilish sohasida malakali kadrlarni tayyorlashga tizimli asosda koʻmaklashishni taʼminlaydi; ixtisoslashtirilgan muassasalari, texnikumlar va kollejlar faoliyatini muvofiqlashtiradi, shuningdek, oʻquv jarayonida amaliy mashgʻulotlarni tashkil etish masalalari boʻyicha hamkorlik qiladi; mutaxassis kadrlarni tayyorlashda shaharsozlik faoliyatini rivojlantirish tendensiyalari va xorijiy tajribani inobatga olgan holda oʻquv-metodik hujjatlar, oʻquv adabiyotlari bilan taʼminlashda amaliy yordam koʻrsatadi, shuningdek, malaka talablarini ishlab chiqishda bevosita ishtirok etadi; yuqori malakali professor-oʻqituvchilar tarkibini shakllantirishda, oʻquv jarayoniga shaharsozlik faoliyati sohasidagi yetakchi xorijiy mutaxassislar va ekspertlarni jalb etishda, zamonaviy texnika va texnologiyalarni joriy etishni hisobga olgan holda qisqa muddatli malaka oshirish dasturlarini ishlab chiqish va amaliyotga joriy etishda bevosita ishtirok etadi; belgilangan tartibda vakolatli organga ixtisoslashtirilgan oliy taʼlim muassasalari, texnikumlar va kollejlarga talabalar qabul qilish kvotalari boʻyicha takliflar kiritadi. Bunda qurilish sohasida mutaxassislarga boʻlgan talabni oʻrganadi, shuningdek, yangi zamonaviy mutaxassisliklar boʻyicha takliflar kiritadi; Vazirlik faoliyatini qoʻllab-quvvatlash jamgʻarmasi hisoblan ragʻbatlantiriladigan ixtisoslashtirilgan oliy taʼlim muassasalarining iqtidorli talabalari, texnikumlar va kollejlar oʻquvchilari jumlasidan boʻlgan Vazirlik stipendiatlarini aniqlaydi; texnikumlar va kollejlar oʻquvchilari oʻrtasida quruvchilik kasblari boʻyicha respublika miqyosida kasb mahorati koʻrik-tanlovlarini, milliy arxitektura loyihalari mualliflari tanlovlarini tashkil qiladi va gʻoliblarni taqdirlaydi; talabalarning nazariy bilimlari va amaliy koʻnikmalarini shakllantirish maqsadida qurilish obyektlarida koʻchma darslar tashkil etadi; amaliyot darslari samaradorligini oshirish choralarini koʻradi, ixtisoslashtirilgan oliy taʼlim muassasalari, texnikumlar va kollejlar bitiruvchi bosqich talabalarini ishlab chiqarish amaliyotini oʻtash uchun loyihalashtirish institutlari va qurilish tashkilotlariga taqsimlashga koʻmaklashadi, ularga tajribali mutaxassislarga biriktiradi; ixtisoslashtirilgan oliy taʼlim muassasalari, texnikumlar va kollejlarda yetakchi loyiha tashkilotlari, yirik qurilish tashkilotlarining tajribali mutaxassislari maʼruzalarini tashkil etadi; qurilish sohasidagi loyihachilar va mutaxassislarning malakasini oshiradi va ularni, shu jumladan, xorijdagi yetakchi ilmiy-tadqiqot muassasalarida qayta tayyorlashni tashkil etadi; ixtisoslashtirilgan taʼlim muassasalarida yakuniy davlat attestatsiyasida ishtirok etadi, taʼlim muassasalari uchun kasbiy amaliy imtihonlarni zamonaviy qurilish-pudrat tashkilotlari bazasida oʻtkazishga koʻmaklashadi; qurilish sohasidagi loyihachilar va mutaxassislarning doimiy asosda malakasini oshiradi va ularni tayyorlashni tashkil etadi. Vazirlik qonun hujjatlariga muvofiq boshqa funksiyalarni ham amalga oshiradi; j) Oʻzbekiston Respublikasi hududida qurilayotgan binolar va inshootlarning zilzilabardoshligini taʼminlash boʻyicha zarur choralar koʻrish, seysmik xavfsizlikni taʼminlashni texnik jihatdan tartibga solish sohasidagi normativ hujjatlar talablariga muvofiqligini baholash hamda nazorat qilish sohasida: Oʻzbekiston Respublikasi hududida qurilayotgan binolar va inshootlarning seysmik xavfsizligi taʼminlanishini texnik jihatdan tartibga solish sohasidagi normativ hujjatlar talablariga muvofiqligini baholaydi hamda nazorat qiladi; elektron texnik pasportlar asosida binolar va inshootlarni seysmik jihatdan zaifligi boʻyicha tasniflashda, shuningdek, binolar va inshootlarning instrumental-texnik tekshiruvida hamda ularning zilzilabardoshligini oshirishda ishtirok etadi; seysmik faol zonalarda qurilishi rejalashtirilayotgan barcha turdagi binolar va inshootlarning, shuningdek, koʻp qavatli turar joylarning seysmik jihatdan zaifligini baholash uchun zarur boʻlgan axborotni oʻz ichiga oladigan elektron texnik pasportlarni shakllantiradi; seysmik xavfsizlik taʼminlanishini texnik jihatdan tartibga solish sohasidagi normativ hujjatlarni xorijiy mamlakatlar tajribasini hisobga olgan holda muntazam ravishda takomillashtiradi; Oʻzbekiston Respublikasidagi qurilayotgan binolar va inshootlarning zilzilabardoshligini taʼminlash, shuningdek, mavjud binolar va inshootlarning zilzilabardoshligini oshirish uchun zarur choralar koʻradi. 12. Vazirlik oʻziga yuklangan vazifalar va funksiyalarni bevosita, shuningdek, uning tizimiga kiradigan tarkibiy va hududiy boʻlinmalar orqali hal etadi. 13. Quyidagilar Vazirlik markaziy apparatining asosiy vazifalari hisoblanadi: Vazirlikning hududiy boʻlinmalari va uning idoraviy mansub tashkilotlari bilan birgalikda Vazirlikka yuklangan vazifalar va funksiyalarni samarali bajarilishini taʼminlash; arxitektura va qurilish sohasida yagona davlat siyosati amalga oshirilishini taʼminlash; Vazirlik va uning tarkibiy hamda hududiy boʻlinmalari faoliyati bilan bogʻliq prognoz koʻrsatkichlariga erishilishini taʼminlash; Vazirlik faoliyat sohasiga kiradigan masalalar boʻyicha vazirliklar va idoralar bilan hamkorlik qilish, Vazirlar Mahkamasi va uning Rayosati majlislarida masalalarni koʻrib chiqishda ishtirok etish; Oʻzbekiston Respublikasi Prezidenti, Oʻzbekiston Respublikasining Bosh vaziri va uning oʻrinbosarlari topshiriqlarini oʻz vaqtida, toʻliq va sifatli bajarish; Vazirlik xodimlarini tizimli ravishda qayta tayyorlash va malakasini oshirishni tashkil etish; markaziy apparat va hududiy boʻlinmalar faoliyatining samaradorligi va natijadorligini tanqidiy tahlil qilish, tahlil natijasi boʻyicha zarur choralar koʻrish; Vazirlik va uning tarkibiy va hududiy boʻlinmalari ishini tashkil etishning zamonaviy shakllarini joriy etish; davlat xizmatlari koʻrsatishning samaradorligi, sifatliligi va ochiqligini taʼminlash; jismoniy va yuridik shaxslar murojaatlarini koʻrib chiqish boʻyicha ish samaradorligini taʼminlash, aholi bilan toʻgʻridan-toʻgʻri va ochiq muloqotni yoʻlga qoʻyish; Oʻzbekiston Respublikasi Prezidentining Xalq qabulxonalari bilan samarali hamkorlikni, Vazirlik xodimlari va rahbariyatining ularning faoliyatida faol ishtirok etishini taʼminlash, Oʻzbekiston Respublikasi Prezidentining Virtual qabulxonalaridan tushadigan jismoniy va yuridik shaxslar murojaatlar oʻz vaqtida va toʻlaqonli koʻrib chiqilishini taʼminlash; loyiha-qidiruv tashkilotlarining moddiy-texnika bazasini rivojlantirish va mustahkamlash boʻyicha takliflar tayyorlash; arxitektura va qurilishni rivojlantirish boʻyicha maqsadli dasturlarni, arxitektura va qurilish sohasi dasturiy-metodik va boshqa normativ hujjatlarni belgilangan tartibda tasdiqlash; Vazirlik vakillarining xalqaro va davlatlararo aloqalarni kengaytirish va mustahkamlash, arxitektura va qurilish sohasida xorijiy investitsiyalar va grantlarni jalb qilish boʻyicha xalqaro xorijiy tadbirlarda ishtirok etishini taʼminlash; Vazirlik hayʼati qarorlarini, Oʻzbekiston Respublikasi qurilish vazirining (keyingi oʻrinlarda Vazir deb ataladi) buyruqlari va topshiriqlari oʻz vaqtida va sifatli bajarilishini taʼminlash; tarkibiy tuzilmalarda kadrlarni tanlash va joy-joyiga qoʻyish, ularning professionalizmi, bilimi, amaliy tajribasi, yuqori darajadagi ish va odob-axloq sifatlari kafolatlanishini taʼminlash, ularning kasbiy malakasini oshirish boʻyicha choralar koʻrish, tarkibiy tuzilmalarda kadrlar zaxirasini shakllantirish; mamlakatda arxitektura va qurilishni rivojlantirishni ragʻbatlantirish boʻyicha tizimli chora-tadbirlarning bajarilishini taʼminlash; arxitektura va qurilish sohasida ilgʻor xorij tajribasini va ilmiy-texnik taraqqiyotga erishishni oʻrganishni tashkil etish, ushbu tajribani respublikada qurilishni yanada rivojlantirish uchun joriy etish; xalqaro miqyosda anʼanaviy (milliy) arxitektura va qurilishni keng targʻib qilish va rivojlantirishga koʻmaklashish; konferensiyalar, seminarlar, simpoziumlar, koʻrgazmalar, yarmarkalar va boshqa tadbirlar oʻtkazilishini tashkil etish, shuningdek, boshqa tashkilotlar tomonidan oʻtkaziladigan shu kabi tadbirlarda ishtirok etishni taʼminlash. 14. Vazirlikning markaziy apparati oʻziga yuklangan asosiy vazifalarga muvofiq quyidagi funksiyalarni amalga oshiradi: Vazirlik va uning rahbariyati faoliyatini tashkiliy va axborot-tahliliy taʼminlashni amalga oshiradi; Vazirlikning tarkibiy va hududiy boʻlinmalari hamda uning idoraviy mansub tashkilotlari tomonidan Oʻzbekiston Respublikasi qonunlari, Oʻzbekiston Respublikasi Prezidentining farmonlari, qarorlari va farmoyishlari, Oʻzbekiston Respublikasi Vazirlar Mahkamasining qarorlari va farmoyishlari, shuningdek, hayʼatning qarorlari, Vazirlikning buyruqlari va normativ-huquqiy hujjatlari bajarilishi tizimli nazorat qilinishini taʼminlaydi; Vazirlik tomonidan Oʻzbekiston Respublikasi Prezidenti Administratsiyasi va Oʻzbekiston Respublikasi Vazirlar Mahkamasiga kiritiladigan hujjatlar sifatli va oʻz vaqtida ishlab chiqilishini tashkil etadi; Vazirlikning hududiy boʻlinmalari va uning idoraviy mansub tashkilotlari faoliyatiga rahbarlik qilish, muvofiqlashtirish va nazorat qilishni amalga oshiradi; Vazirlikning faoliyatini, shu jumladan, norma ijodkorligi sohasida huquqiy taʼminlashni amalga oshiradi; Vazirlik vakolatiga kiradigan operativ, tashkiliy, kadrlarga oid, moliyaviy, ishlab chiqarish-xoʻjalik va boshqa masalalar hal qilinishini taʼminlaydi; Vazirlik, uning tarkibiy va hududiy boʻlinmalari faoliyati bilan bogʻliq prognoz koʻrsatkichlariga erishishni soʻzsiz taʼminlash boʻyicha taʼsirchan choralarni ishlab chiqadi va amalga oshiradi; Oʻzbekiston Respublikasi Prezidenti Administratsiyasining tarkibiy boʻlinmalari va Oʻzbekiston Respublikasi Vazirlar Mahkamasi, shuningdek, tegishli vazirliklar va idoralar bilan Vazirlik faoliyat sohasiga kiradigan masalalar boʻyicha hamkorlik qilinishini taʼminlaydi; Vazirlikning tarkibiy va hududiy boʻlinmalari ishini tashkil etishning zamonaviy shakllari joriy etilishini taʼminlaydi; ilgʻor xorij tajribasini inobatga olgan holda respublikada arxitektura va qurilishning rivojlanishiga koʻmaklashish boʻyicha tizimli choralar koʻrilishini taʼminlaydi; Vazirlikning samarali faoliyatini takomillashtirish va rivojlantirish boʻyicha takliflar ishlab chiqadi; respublikada arxitektura va qurilish rivojlanishining monitoringini olib boradi, respublikada arxitektura va qurilishni yanada rivojlantirishning har yilgi prognozlarini shakllantiradi; mamlakatda qurilishni rivojlantirishni ragʻbatlantirishning tizimli choralarini koʻradi; loyiha va qurilish tashkilotlari faoliyatini rivojlantirish yuzasidan takliflar ishlab chiqadi va koʻmaklashadi; arxitektura va qurilish masalalari boʻyicha xalqaro aloqalarni rivojlantiradi va koʻmaklashadi; Oʻzbekiston hududida va uning tashqarisida arxitektura va qurilish sohasida konferensiyalar, seminarlar, simpoziumlar, koʻrgazmalar, yarmarkalar va boshqa tadbirlarni tashkil etish va oʻtkazish boʻyicha ishlarni amalga oshiradi. 15. Quyidagilar Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalarining asosiy vazifalari hisoblanadi: Qoraqalpogʻiston Respublikasi, viloyatlar va Toshkent shahri hududida Vazirlik zimmasiga yuklangan vazifalarni samarali bajarish; shaharsozlik toʻgʻrisidagi qonun hujjatlari, shaharsozlik normalari va qoidalari talablariga rioya etilishi ustidan nazoratni amalga oshirish; Qoraqalpogʻiston Respublikasi, viloyatlar, tumanlar hududlarini rejalashtirish sxemalarini, aholi punktlarining bosh rejalarini va boshqa shaharsozlik hujjatlarini ishlab chiqish va tasdiqlashni tashkil qilish; oʻz vakolatlari doirasida shaharsozlik hujjatlari va shaharsozlik kadastrining amalga oshirilishi ustidan monitoring olib borish; shaharsozlik va shaharsozlik faoliyati yoʻnalishlari boʻyicha takliflarni tayyorlash, hududlarni ijtimoiy-iqtisodiy rivojlantirishning tarmoq va hududiy dasturlarini tayyorlashda ishtirok etish; tegishli hududlarda shaharsozlik faoliyati obyektlarini joylashtirish va muhandislik, transport va ijtimoiy infratuzilmalarni rivojlantirish masalalari boʻyicha mahalliy davlat hokimiyati organlariga takliflar kiritish; shaharsozlik, shaharsozlik faoliyati sohasida yagona ilmiy-texnikaviy siyosat olib borish, yuqori samarali va energiyani tejaydigan loyiha yechimlari va qurilish materiallarini, zamonaviy qurilish texnologiyalari va innovatsiya loyihalarini tatbiq etish; bozor islohotlari jarayonlarini chuqurlashtirish, hamma joyda raqobatli narx belgilash mexanizmlarini tatbiq etish; loyihalashtirish va pudrat ishlari, qurilish materiallari bozorlarida raqobat muhitini yanada shakllantirishga koʻmaklashish; shaharsozlik, ishchi va loyiha-smeta hujjatlarini ekspertizadan oʻtkazishda belgilangan tartibga rioya etilishi ustidan nazorat qilish, davlat xaridlarini tashkil qilish va oʻtkazish; arxitektura-shaharsozlik hujjatlarini ishlab chiquvchilar va mutaxassislarning malakasini doimiy asosda oshirish va ularni qayta tayyorlashni tashkil qilish; tegishlicha Qoraqalpogʻiston Respublikasi Joʻqorgʻi Kengesi Raisi, viloyatlar va Toshkent shahar, tumanlar hokimlari, prokuratura, ichki ishlar va davlat soliq xizmati hududiy organlari rahbarlari boshqaradigan kompleks ijtimoiy-iqtisodiy rivojlanish sektorlari (keyingi oʻrinlarda kompleks ijtimoiy-iqtisodiy rivojlanish sektorlari deb ataladi) bilan hamkorlik qilish; arxitektura va qurilish sohasida kadrlarni tayyorlash, qayta tayyorlash va malakasini oshirish, mintaqadagi qurilish tashkilotlarini yuqori malakali quruvchilar, loyihachilar va boshqa mutaxassislar bilan taʼminlashni tashkil qilishda ishtirok etish. 16. Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalariga yuklangan asosiy vazifalarga muvofiq quyidagi funksiyalarni amalga oshiradi: aholi punktlarining bosh rejalariga asosan kompleks qurilish, loyiha va qurilish-montaj ishlarini bajarish, qurilish materiallari va buyumlari ishlab chiqarish va ulardan foydalanishda shaharsozlik toʻgʻrisidagi qonunchilikka, shaharsozlik norma va qoidalariga, davlat standartlari talablariga rioya etilishi yuzasidan nazorat amalga oshirilishini taʼminlaydi; qonun hujjatlarida nazarda tutilgan holatlarda va tartibda maʼmuriy huquqbuzarliklar toʻgʻrisida bayonnomalar tuzadi va yoʻl qoʻyilgan qoida buzilishlarida aybdor boʻlgan shaxslarni javobgarlikka tortish uchun materiallarni sudga beradi; inson sogʻligʻi va hayotiga ziyon yetkazilishiga yoki boshqa ogʻir oqibatlar kelib chiqishiga sabab boʻlgan qurilish ishlari xavfsizligi qoidalarini buzish holatlari aniqlanganda huquqni muhofaza qilish organlariga tegishli materiallarni ilova qilgan holda xabar beradi; shaharsozlik toʻgʻrisidagi qonun hujjatlariga, shaharsozlik normalari va qoidalari hamda davlat standartlari buzilganligi aniqlangan holatlarda qonun buzilishlarini bartaraf etish boʻyicha yuridik va jismoniy shaxslar tomonidan bajarilishi majburiy boʻlgan yozma koʻrsatmalar beradi; qonun hujjatlarida belgilangan holatlarda va tartibda qurilishi tugallangan obyektlarni foydalanishga qabul qilish komissiyalari ishida ishtirok etadi; shaharsozlik toʻgʻrisidagi qonun hujjatlariga, shaharsozlik normalari va qoidalariga rioya etilishi ustidan doimiy monitoring olib boradi; hududlarni rivojlanishini rejalashtirish va qurish toʻgʻrisidagi shaharsozlik hujjatlarini ishlab chiqishda buyurtmachi funksiyasini bajaradi; Qoraqalpogʻiston Respublikasi va viloyatlar (viloyatlar guruhlari) hududini rejalashtirish sxemalarini, tumanlarni (tumanlar guruhlarini) rejalashtirish loyihalarini, umumdavlat va mahalliy ahamiyatga molik alohida tartibga solinadigan shaharsozlik faoliyati obyektlarining shaharsozlik hujjatlari, aholi punktlarining bosh rejalari, batafsil rejalashtirish loyihalarini hamda boshqa shaharsozlik hujjatlari ishlab chiqilishi, kelishilishi va tasdiqlanishini tashkil etadi; umumdavlat va mahalliy ahamiyatga molik alohida tartibga solinadigan shaharsozlik faoliyati obyektlari uchun chegaralar belgilash haqida mahalliy davlat hokimiyati organlariga takliflar kiritadi; bosh rejalarda va batafsil rejalashtirish loyihalarida nazarda tutilmagan obyektlar joylashtirilishini shaharsozlik hujjatlarini ishlab chiqaruvchilar (mualliflar) bilan kelishadi; tasdiqlangan shaharsozlik hujjatlari asosida shaharsozlik faoliyati obyektlari, bino-inshootlar, muhandislik va transport infratuzilmasi obyektlari qurilishini yoki rekonstruksiyasini, shuningdek, hududlarni obodonlashtirishni loyihalashtirish uchun arxitektura-rejalashtirish topshiriqlarini ishlab chiqadi, tasdiqlaydi va quruvchi — shaharsozlik faoliyati sohasidagi buyurtmachilarga taqdim etadi; shaharsozlik hujjatlarining amalga oshirilishi yuzasidan monitoring olib boradi; davlat shaharsozlik kadastri yuritilishida ishtirok etadi; yer ajratish va imorat qurishga oid, shuningdek, yer osti muhandislik kommunikatsiyalari joylashishi navbatchi rejalarini yuritadi; yer uchastkalarini ajratish, loyiha-rejalashtirish hujjatlarini saqlashga doir yagona texnik arxivni tashkil etadi; shaharsozlik, shaharsozlik faoliyati sohasida davlat siyosatining asosiy yoʻnalishlari boʻyicha takliflar tayyorlashda qatnashadi; hududlarni ijtimoiy-iqtisodiy rivojlantirishning tarmoq va hududiy dasturlarini ishlab chiqishda qatnashadi; oʻz vakolatiga kiruvchi masalalar boʻyicha hududiy maqsadli dasturlar, ijtimoiy-iqtisodiy rivojlantirish prognozlarining shaharsozlik boʻlimlarini ishlab chiqishda va amalga oshirishda qatnashadi; aholini shaharsozlik faoliyati toʻgʻrisida muntazam ravishda xabardor qilib boradi; tegishli hududni rivojlantirish boʻyicha shaharsozlik hujjatlarini ishlab chiqishda ishtirok etadi; Vazirlik bilan kelishgan holda qurilish qoidalarini ishlab chiqadi; shaharsozlik faoliyati, investitsiya jarayonini boshqarish, shaharsozlik hujjatlarini ishlab chiqish, pudrat ishlari va qurilish materiallari bozorini takomillashtirish, yangi texnika va qurilish-montaj ishlariga zamonaviy texnologiyalarni qoʻllash masalalari boʻyicha xorijiy mamlakatlar va tashkilotlar bilan xalqaro ilmiy-texnik va iqtisodiy hamkorlikni amalga oshirishda tegishli hududdagi korxona va tashkilotlarga amaliy yordam koʻrsatadi, xorijiy hamkorlar bilan toʻgʻridan-toʻgʻri aloqalar oʻrnatishda koʻmaklashadi; mahalliy davlat hokimiyati organlariga shaharsozlik faoliyati obyektlarini joylashtirish yuzasidan takliflar kiritadi; tasdiqlangan shaharsozlik hujjatlari asosida qurilish obyektlarini joylashtirish, barcha turdagi qurilish obyektlari uchun yer tanlash va ajratish toʻgʻrisida mahalliy davlat hokimiyati organlarining qarorlari asosida ajratilgan yer maydonlarini naturada belgilash va chegaralash ishlarini amalga oshiradi; tasdiqlangan shaharsozlik hujjatlari asosida hududlardagi yerlardan samarali foydalanish, shuningdek, tegishli hududda muhandislik, transportga oid va ijtimoiy infratuzilmani rivojlantirish boʻyicha mahalliy davlat hokimiyati organlariga takliflar kiritadi; madaniy meros obyektlarining muhofaza hududlarini aniqlash chora-tadbirlarini belgilaydi; kapital qurilishda iqtisodiy islohotlarning borishini muvofiqlashtiradi va uning monitoringini olib boradi, kapital qurilishda iqtisodiy islohotlarni chuqurlashtirish boʻyicha takliflar tayyorlaydi hamda Qoraqalpogʻiston Respublikasi Vazirlar Kengashi, viloyatlar, Toshkent shahar hokimligi va Vazirlikka taqdim etadi; mahalliy davlat hokimiyati organlariga shahar, shahar posyolkalari va qishloq aholi punktlarining chegaralarini belgilash toʻgʻrisida takliflar kiritadi; shaharsozlik, shaharsozlik faoliyati sohasida yagona ilmiy-texnik siyosatni olib borishda ishtirok etadi; yuqori samarali va energiyani tejaydigan loyiha yechimlari, qurilish materiallarini, zamonaviy qurilish texnologiyalari va innovatsion loyihalarni amaliyotga tatbiq etishda ishtirok etadi; tegishli hududdagi shaharsozlik faoliyati obyektlari boʻyicha loyihalashtirish ishlarini va kompleks muhandislik qidiruvlarini, shuningdek, shaharsozlik hujjatlarini ishlab chiquvchilarning mualliflik nazoratini muvofiqlashtirib boradi; binolar, inshootlar va boshqa obyektlarning loyihalari tasdiqlanishiga rozilik beradi; tasdiqlangan shaharsozlik hujjatlari asosida yakka tartibda uy-joy qurish uchun qurilish pasportini ishlab chiqadi, tasdiqlaydi va shaharsozlik faoliyati sohasidagi buyurtmachilarga taqdim etadi; manfaatdor vazirliklar bilan birgalikda markazlashtirilgan kapital qoʻyilmalar hisobiga moliyalashtiriladigan obyektlar qurilishida narxlarning sunʼiy ravishda oshib ketishiga yoʻl qoʻymagan holda ularning shakllantirilishi yuzasidan doimiy nazorat oʻrnatadi; qurilish qiymati pasaytirilishini, resurslardan oqilona foydalanishni taʼminlaydigan ilgʻor texnologiyalarni qurilish sohasiga joriy etadi; qurilishning texnik darajasi va industriyalashtirilishini oshirish, kompleks mexanizatsiyalash va avtomatlashtirish, resurslarni tejash, materiallar va mehnat sarfini kamaytirish, kapital qurilishda ishlarning sifatini yaxshilash ishlarini tashkil etishda qatnashadi; shaharsozlik hujjatlarini ishlab chiquvchilar va obyektlar qurilishi boʻyicha pudratchilarning reyting baholarini aks ettiruvchi koʻrsatkichlar tizimini joriy etishda ishtirok etadi; shaharsozlik hujjatlarini ishlab chiquvchilar faoliyati samaradorligini oshiradi; kapital qurilishda islohotlarni chuqurlashtirish, shuningdek, pudrat ishlari bozorini rivojlantirish boʻyicha takliflarni Vazirlikka kiritadi; qurilish industriyasi korxonalari va investitsiya faoliyatining boshqa qatnashchilari toʻgʻrisidagi maʼlumotlar bazasini, shuningdek, qurilish materiallari, konstruksiyalari va buyumlari toʻgʻrisidagi maʼlumotlarning axborot bazasini shakllantiradi; shaharsozlik, loyihaoldi va loyiha-smeta hujjatlarining davlat ekspertizasidan oʻtkazilishini taʼminlaydi; qurilish sohasida yangi texnika, texnologiya va mexanizmlarni joriy etish hisobiga mehnat unumdorligini oshiradi; tender (tanlov) savdolari natijalari boʻyicha obyektlar qurilishining joriy narxlardagi shartnomaviy qiymati shakllantirilishini taʼminlaydi, shuningdek, tender (tanlov) savdolarini tashkil etishda va oʻtkazishda belgilangan tartibga rioya etilishi monitoringini olib boradi; sohaga kirib kelayotgan zamonaviy texnika va texnologiyalarni inobatga olgan holda qisqa muddatli malaka oshirish kurslarining dasturlarini ishlab chiqish va amaliyotga joriy etishda ishtirok etadi; ixtisoslashtirilgan oliy taʼlim muassasalari, texnikumlar hamda kollejlarga talabalar qabul qilish kvotalari boʻyicha belgilangan tartibda Vazirlikka takliflar kiritadi. Bunda qurilish sohasiga oid mutaxassisliklarga boʻlgan talabni oʻrganadi; nazariy bilimlar va amaliy koʻnikmalarni shakllantirish maqsadida mintaqalarda amalga oshirilayotgan qurilish obyektlarida koʻchma darslar tashkil etishda koʻmaklashadi; oliy taʼlim muassasalari, texnikumlar va kollejlar talabalarining ishlab chiqarish amaliyotlarini oʻtash bazasi sifatida ularni loyihalashtirish institutlari va qurilish tashkilotlariga joylashtirishga koʻmaklashadi; shaharsozlik hujjatlarini ishlab chiquvchi mutaxassislarning malakasini muntazam oshiradi va ularni qayta tayyorlashni tashkil etadi; arxitektura va qurilish rivojlanishi holati monitoringini olib boradi, mintaqada kelajakda ularni yanada rivojlantirish boʻyicha har yilgi prognozlarni shakllantiradi; mintaqadagi arxitektura va qurilish sohasidagi vazirliklar, idoralar va boshqa tashkilotlar hududiy boʻlinmalari ishini muvofiqlashtiradi; mintaqada arxitektura va qurilishni rivojlantirish boʻyicha maqsadli dasturlar, arxitektura va qurilish sohasiga oid dasturiy-metodik hujjatlar loyihalarini ishlab chiqadi; belgilangan tartibda tasdiqlangan arxitektura va qurilish sohasidagi normativ-huquqiy hujjatlarning ijrosini taʼminlaydi; mintaqadagi loyihalashtirish va qurilish tashkilotlari faoliyatini rivojlantirishga koʻmaklashadi; mintaqadagi iqtidorli va kelajagi porloq arxitektorlar va loyihachilarni tanlash, tayyorlash va ularning malakasini oshirishning uzluksiz tizimini amalga oshirish boʻyicha kompleks chora-tadbirlarni tashkil qiladi; arxitektura va qurilish sohasida oʻzini koʻrsatgan xodimlarni, shuningdek, arxitektura va qurilishni rivojlantirishga koʻmaklashgan boshqa shaxslarni idoraviy koʻkrak nishonlari bilan mukofotlash haqida taklif tayyorlaydi va belgilangan tartibda taqdim etadi; mintaqada obyektlar va inshootlardan yuqori darajada va samarali foydalanilishini taʼminlash maqsadida yangi obyektlar va inshootlar qurilishini takomillashtirish boʻyicha takliflarni Vazirlikka kiritadi; mintaqada arxitektura va qurilish sohasidagi kadrlar malakasini oshirish, qayta tayyorlash, ularni stajirovka va attestatsiyadan oʻtkazishni taʼminlaydi; mintaqada arxitektura va qurilishga doir ilmiy, oʻquv, ilmiy-ommabop va ommaviy adabiyotlarni ishlab chiqish va nashr etishni, arxitektura va qurilish sohasidagi foto- va videomateriallar chiqarilishini tashkil qiladi. Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalari qonun hujjatlariga muvofiq boshqa funksiyalarni ham amalga oshirishi mumkin. 17. Quyidagilar tuman (shahar) qurilish boʻlimlarining asosiy vazifalari hisoblanadi: tegishli tumanda (shaharda) Vazirlik zimmasiga yuklangan vazifalar va funksiyalarni samarali bajarish; kompleks ijtimoiy-iqtisodiy rivojlanish sektorlari bilan hamkorlik qilish; shaharsozlik toʻgʻrisidagi qonun hujjatlariga, shaharsozlik normalari va qoidalari talablariga rioya etilishini nazorat qilishda ishtirok etish; tuman hududini rejalashtirish sxemalarini, aholi punktlarining bosh rejalarini hamda boshqa shaharsozlik hujjatlarining ishlab chiqilishini va tasdiqlanishini tashkil etish; oʻz vakolatlari doirasida shaharsozlik hujjatlarini amaliyotga tatbiq etish monitoringini olib borish; shaharsozlik, shaharsozlik faoliyati yoʻnalishlari boʻyicha takliflar tayyorlash, hududlarni ijtimoiy-iqtisodiy rivojlantirishning tarmoq va hududiy dasturlarini ishlab chiqishda qatnashish; mahalliy davlat hokimiyati organlariga shaharsozlik faoliyati obyektlarini joylashtirish, shuningdek, tegishli hududda muhandislik, transportga oid va ijtimoiy infratuzilmani rivojlantirish yuzasidan takliflar kiritish; shaharsozlik va shaharsozlik faoliyati sohasida yuqori samarali va energiyani tejaydigan loyiha yechimlari va qurilish materiallarini, zamonaviy qurilish texnologiyalari va innovatsiya loyihalarini tatbiq etishda ishtirok etish; loyihalashtirish va pudrat ishlari, qurilish materiallari bozorlarida raqobat muhitini shakllantirish boʻyicha takliflar kiritish; tumanda (shaharda) arxitektura va qurilishni rivojlantirish holati monitoringini olib borish, tumanda (shaharda) ularni yanada rivojlantirish boʻyicha har yilgi prognozlarni shakllantirish. 18. Tuman (shahar) qurilish boʻlimlari ularga yuklangan asosiy vazifalarga muvofiq quyidagi funksiyalarni amalga oshiradi: tuman (shahar)dagi arxitektura va qurilish sohasidagi tashkilotlar ishini muvofiqlashtiradi; tumanda (shaharda) arxitektura va qurilishning rivojlanish holati monitoringini olib boradi, tumanda (shaharda) ularni yanada rivojlantirish boʻyicha har yilgi prognozlarni shakllantiradi; aholi punktlarining bosh rejalarga asosan kompleks qurilish, loyiha va qurilish-montaj ishlarini bajarishda shaharsozlik toʻgʻrisidagi qonunchilikka, shaharsozlik norma va qoidalariga, davlat standartlariga rioya etilishi yuzasidan nazorat amalga oshirilishida ishtirok etish; qonun hujjatlarida nazarda tutilgan holatlarda va tartibda shaharsozlik faoliyatidagi huquqbuzarliklar toʻgʻrisida bayonnomalar tuzadi; shaharsozlik toʻgʻrisidagi qonun hujjatlari, shaharsozlik normalari va qoidalari buzilishida aybdor boʻlgan shaxslarga nisbatan jazo choralarini koʻrish uchun materiallarni mahalliy davlat hokimiyati organlari hamda viloyatlar va Toshkent shahar qurilish bosh boshqarmalariga beradi; shaharsozlik toʻgʻrisidagi qonun hujjatlari, shaharsozlik normalari va qoidalari buzilishlarini bartaraf etish boʻyicha shaharsozlik faoliyati subyektlari tomonidan bajarilishi majburiy boʻlgan yozma koʻrsatmalar beradi; aholi punktlarini shaharsozlik hujjatlari bilan taʼminlash boʻyicha takliflar kiritadi; bosh rejalar, batafsil rejalashtirish loyihalari va boshqa shaharsozlik hujjatlarini amalga oshirishda ishtirok etish; tegishli hududlarda shaharsozlik faoliyati obyektlarini joylashtirish va muhandislik, transport va ijtimoiy infratuzilmalarni rivojlantirish masalalari boʻyicha Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalari, mahalliy davlat hokimiyati organlariga takliflarni kiritadi; shaharsozlik hujjatlarining amalga oshirilishi yuzasidan monitoring olib boradi; viloyatlar va Toshkent shahar qurilish bosh boshqarmalarida davlat shaharsozlik kadastri maʼlumotlarini kiritadi; yer ajratish va shaharsozlik obyektlarini qurishga oid, shuningdek, yer osti muhandislik kommunikatsiyalari joylashishi navbatchi rejalarini yuritadi; hududlarni ijtimoiy-iqtisodiy rivojlantirishning tarmoq va hududiy dasturlarini tayyorlashda ishtirok etadi; oʻz vakolatiga kiruvchi masalalar boʻyicha hududiy dasturlar, hududlarni ijtimoiy-iqtisodiy rivojlantirish prognozlarining shaharsozlik boʻlimlarini ishlab chiqishda va amalga oshirishda qatnashadi; tegishli hududni rivojlantirish boʻyicha shaharsozlik hujjatlarini ishlab chiqish uchun boshlangʻich maʼlumotlarni jamlashda koʻmaklashadi va bevosita ishtirok etadi; aholini shaharsozlik faoliyati toʻgʻrisida muntazam ravishda xabardor qilib boradi; tasdiqlangan shaharsozlik hujjatlari asosida tuman (shahar) hududida yerlardan samarali foydalanish yuzasidan mahalliy davlat hokimiyati organlariga takliflar kiritadi; yuqori samarali va energiyani tejaydigan loyiha yechimlarini, qurilish materiallarini, zamonaviy qurilish texnologiyalari va innovatsion loyihalarni tatbiq etishda ishtirok etadi; tegishli hududdagi shaharsozlik faoliyati obyektlari boʻyicha loyihalashtirish ishlarini va kompleks muhandislik qidiruvlarini hamda shaharsozlik hujjatlarini ishlab chiquvchilarning mualliflik nazoratini muvofiqlashtirib boradi; loyihalashtirish va qurilish tashkilotlarining reyting baholarini aks ettiruvchi koʻrsatkichlar tizimini joriy etishda ishtirok etadi; loyiha-qidiruv tashkilotlari faoliyati samaradorligini oshirishda koʻmaklashadi; qurilish industriyasi korxonalari va investitsiya faoliyatining boshqa qatnashchilari toʻgʻrisidagi maʼlumotlar bazasini, shuningdek, qurilish materiallari, konstruksiyalari va buyumlari toʻgʻrisidagi maʼlumotlarning axborot bazasini shakllantirishda qatnashadi; qurilish sohasida zamonaviy texnologiyalar va mexanizmlarni joriy etish hisobiga mehnat unumdorligini oshirishda ishtirok etadi; arxitektura va qurilish sohasida foto- va videomateriallarni chiqarish ishlarini tashkil qilishda ishtirok etadi. Tuman (shahar) qurilish boʻlimlari qonun hujjatlariga muvofiq boshqa funksiyalarni ham amalga oshiradilar. 19. Vazirlik oʻziga yuklangan vazifalar va funksiyalarni bajarish uchun quyidagi huquqlarga ega: oʻz vakolatlari doirasida, shu jumladan, boshqa davlat organlari bilan birgalikda davlat organlari va tashkilotlari, jismoniy va yuridik shaxslar uchun majburiy boʻlgan normativ-huquqiy hujjatlarni qabul qilish; normativ-huquqiy hujjatlar loyihalarini, shuningdek, Vazirlikka yuklangan vazifalar va funksiyalarni bajarishga bogʻliq boʻlgan boshqa hujjatlarni belgilangan tartibda Oʻzbekiston Respublikasi Prezidenti Administratsiyasiga yoki Vazirlar Mahkamasiga kiritish; Vazirlik vakolatiga kiruvchi masalalarda davlat va xoʻjalik boshqaruvi organlari, mahalliy davlat hokimiyati organlari faoliyatini belgilangan tartibda muvofiqlashtirish; davlat va xoʻjalik boshqaruvi organlaridan, mahalliy davlat hokimiyati organlaridan Vazirlik vakolatiga kiruvchi masalalarni hal etishga doir zarur maʼlumotlarni belgilangan tartibda soʻrash va olish; davlat statistika organlaridan Vazirlik vakolatiga kiruvchi masalalar boʻyicha zarur statistik axborotni bepul asosda olish; oʻz vakolatlari doirasida shaharsozlik va shaharsozlik faoliyati hamda kapital qurilish sohasidagi iqtisodiy islohotlarni yanada chuqurlashtirish masalalari ishlab chiqilishini muvofiqlashtirish; Vazirlik va uning tizimiga kiruvchi tashkilotlar mutaxassislarini ilgʻor tajribani oʻrganish va malaka oshirish maqsadida xorijga yuborish; shaharsozlik va shaharsozlik faoliyati sohasida eng muhim muammolarni aniqlash va koʻrib chiqish boʻyicha idoralararo komissiyalar va kengashlar tashkil etish; shaharsozlik faoliyati sohasidagi eng yaxshi ilmiy-texnik ishlanmalarni hamda hududlarni rejalashtirish va qurish loyihalarini tanlash uchun tanlovlar eʼlon qilish; shaharsozlik faoliyati subyektlaridan shaharsozlik toʻgʻrisidagi qonun hujjatlariga, shaharsozlik normalari va qoidalariga rioya etilishini talab qilish; Vazirlik va unga idoraviy mansub tuzilmalar mol-mulkini oʻzining tashkiliy tuzilmasi doirasida bir boʻlinmadan boshqa boʻlinmaga tekin foydalanish huquqi bilan belgilangan tartibda berish; Vazirlik va unga idoraviy mansub tashkilotlar xodimlarini, tegishli sohadagi faoliyatning asosiy koʻrsatkichlari parametrlari ular tomonidan bajarilishini hisobga olgan holda moddiy ragʻbatlantirish tartibi, miqdorlari va shartlarini belgilash; Vazirlar Mahkamasiga, davlat va xoʻjalik boshqaruvi organlari, mahalliy davlat hokimiyati organlariga Vazirlik vakolatiga kiruvchi masalalar boʻyicha takliflarni koʻrib chiqish uchun kiritish; Vazirlik vakolatiga kiruvchi masalalar boʻyicha idoralararo tusdagi xalqaro shartnomalarni belgilangan tartibda tuzish; Vazirlik vakolatiga kiruvchi masalalar boʻyicha xalqaro darajada Oʻzbekiston Respublikasi manfaatlarini belgilangan tartibda himoya qilish; arxitektura va qurilishni rivojlantirish va ommalashtirish uchun shart-sharoitlarni yaratish doirasida yoʻl qoʻyilgan kamchiliklarni bartaraf etish toʻgʻrisidagi koʻrib chiqilishi shart boʻlgan koʻrsatmalarni davlat va xoʻjalik boshqaruvi organlari, mahalliy davlat hokimiyati organlariga yuborish; olimlarni, vazirliklar, idoralar, taʼlim muassasalari va boshqa tashkilotlarning yuqori malakali mutaxassislarini maslahatlar, ilmiy va ekspert ishlarini oʻtkazish, arxitektura va qurilishga oid dolzarb masalalarni ishlab chiqish, shuningdek, xorijiy mutaxassislarni Vazirlik tizimiga kiruvchi taʼlim muassasalarida oʻqitish va mahorat darslari oʻtkazish uchun shartnoma asosida taklif etish; oʻz vakolati doirasida konferensiyalar, seminarlar, simpoziumlar, koʻrgazmalar, yarmarkalar va boshqa tadbirlarni oʻtkazishga, shuningdek, boshqa tashkilotlar tomonidan oʻtkaziladigan shunday tadbirlarda ishtirok etish; arxitektura va qurilishni rivojlantirishga yoʻnaltirilgan qarorlarni birgalikda ishlab chiqish maqsadida xalqaro, xorijiy va respublika tashkilotlari bilan hamkorlikni yoʻlga qoʻyish chora-tadbirlarini belgilangan tartibda amalga oshirish; arxitektura va qurilish sohasini reklama qiluvchi va targʻib qiluvchi boshqa mahsulotlarni (mamlakatda arxitektura va qurilishni yanada ommalashtirishga yoʻnaltirilgan reklama audio-, videomateriallari va broshyuralar, xaritalar va boshqa reklama-axborot materiallarini) bosish, koʻpaytirish, tayyorlashga buyurtmalarni mustaqil ravishda yoki oʻziga qarashli tashkilotlar orqali joylashtirish; oʻz vakolatiga kiruvchi masalalarni hal etish uchun shartnoma asosida tashkilotlarni, olimlar va mutaxassislarni, shu jumladan, chet el olimlari va mutaxassislarini jalb etish; qonun hujjatlariga muvofiq shartnoma asosida xizmatlar koʻrsatish va ishlarni bajarish. Vazirlik qonun hujjatlariga muvofiq boshqa huquqlarga ham ega boʻlishi mumkin. 20. Vazirlik: unga yuklangan vazifalar va funksiyalarning lozim darajada va samarali bajarilishi, shuningdek, tegishli sohada davlat siyosati amalga oshirilishi; tegishli sohadagi faoliyatning asosiy koʻrsatkichlari parametrlariga va belgilangan indikatorlarga erishishning soʻzsiz taʼminlanishi; joriy etilayotgan innovatsiyalar, gʻoyalar va texnologiyalar, shuningdek, Vazirlik tomonidan Oʻzbekiston Respublikasi Prezidenti Administratsiyasiga va Vazirlar Mahkamasiga kiritiladigan normativ-huquqiy hujjatlar va boshqa hujjatlar loyihalarini, shuningdek, Vazirlik tomonidan qabul qilinadigan normativ-huquqiy hujjatlarni amalga oshirish sifati, yakuniy natijalari va oqibatlari; tegishli sohani rivojlantirish dasturlari, chora-tadbirlar rejalari, “yoʻl xaritalari” va boshqa hujjatlar samarali amalga oshirilishi hamda hududlardagi muammoli masalalar hal etilishi; fuqarolar va tegishli sohadagi tadbirkorlik subyektlarining huquqlar va qonuniy manfaatlariga rioya etilishi va ularning himoya qilinishi taʼminlanishi uchun javob beradi. 21. Vazirlikning markaziy apparati yuklangan vazifalar va funksiyalarni bajarish uchun quyidagi huquqlarga ega: Vazirlik va uning hududiy boʻlinmalaridan va unga idoraviy mansub tashkilotlardan Vazirlik markaziy apparatida koʻrib chiqiladigan masalalarni, shuningdek, normativ-huquqiy hujjatlar va boshqa hujjatlar loyihalarini tahlil qilish va qayta ishlash uchun zarur boʻlgan materiallar va maʼlumotlarni soʻrash va olish; zarur hollarda belgilangan tartibda Vazirlik va uning hududiy boʻlinmalari hamda uning unga idoraviy mansub tashkilotlar rahbarlari va vakillarini Vazirlikda koʻrib chiqiladigan masalalarni qayta ishlash, axborot va tahliliy materiallar, shuningdek, normativ-huquqiy hujjatlar va boshqa hujjatlar loyihalarini tayyorlash, ushbu maqsadlar uchun ekspert guruhlari va ishchi guruhlar tashkil etish; zarur hollarda Vazirlikning hududiy boʻlinmalari hamda unga idoraviy mansub tashkilotlardan ular tomonidan kiritilgan normativ-huquqiy hujjatlar va boshqa hujjatlar loyihalarini qayta ishlashni talab qilish, ularni qayta ishlash uchun qaytarish; Vazirlikning hududiy boʻlinmalari hamda unga idoraviy mansub tashkilotlar rahbarlari va vakillari ishtirokida majlislar oʻtkazish; Vazirlikning hududiy boʻlinmalari hamda unga idoraviy mansub tashkilotlar rahbarlariga tezkor hal etilishi talab etiladigan va Vazirlikka yuklangan vazifalar va funksiyalar bajarilishi bilan bogʻliq masalalar boʻyicha belgilangan tartibda topshiriqlar berish; Vazirlikning hududiy boʻlinmalari hamda unga idoraviy mansub tashkilotlar faoliyatini qabul qilingan qonun hujjatlari va boshqa normativ-huquqiy hujjatlar, Oʻzbekiston Respublikasi Prezidenti va Vazirlar Mahkamasining topshiriqlari, shuningdek, Vazirlik va uning rahbariyatining hujjatlari va topshiriqlari ular tomonidan belgilangan tartibda ijro etilishini oʻrganish va tekshirish; Vazirlik markaziy apparati boshqarma va xodimlarining faoliyatini tasdiqlangan lavozim yoʻriqnomalariga muvofiq tashkil etish; Vazirlikning tuzilmaviy tashkilotlari boshqarmalari va muassasalari faoliyatiga taalluqli boʻlgan masalalarni oʻrganishni tashkil etishga doir takliflarni ishlab chiqish, shuningdek, ularga amaliy yordam koʻrsatish; Vazirlik tizimida buxgalteriya hisobini amaldagi normativ-huquqiy hujjatlar talablariga muvofiq hamda zamonaviy texnik vositalar va axborot texnologiyalaridan foydalangan holda yuritishni tashkil etishni taʼminlash, tizimga kiruvchi tashkilotlarda buxgalteriya hisobini yuritish ustidan nazoratni amalga oshirish; xarajatlar smetasida nazarda tutilgan aniq maqsadlar uchun budjet va budjetdan tashqari mablagʻlarning toʻgʻri sarflanishi, shuningdek, pul mablagʻlari va moddiy qimmatliklar saqlanishi ustidan tizimli nazoratni amalga oshirish; arxitektura va qurilish sohasi masalalarini sifatli oʻrganish va monitoring olib borishni tashkil etish uchun komissiyalar, ishchi va ekspert guruhlarini tuzish; olimlar, vazirliklar, idoralar, taʼlim va boshqa muassasalarning yuqori malakali mutaxassislarini ilmiy va ekspert ishlari, maslahatlar oʻtkazish uchun, arxitektura va qurilish sohasining dolzarb masalalarini ishlab chiqish, shuningdek, Vazirlik tarkibiga kiruvchi taʼlim muassasalarida oʻqitish va mahorat darslarini oʻtkazish uchun xorijiy mutaxassislarni taklif etish. Vazirlikning markaziy apparati qonun hujjatlariga muvofiq boshqa huquqlarga ham ega boʻlishi mumkin. 22. Vazirlikning markaziy apparati: Vazirlikning hududiy boʻlinmalari hamda unga idoraviy mansub tashkilotlar bilan birgalikda Vazirlikka yuklangan vazifalar va funksiyalarning sifatli va oʻz vaqtida bajarilishini taʼminlash; Vazirlik markaziy apparati boʻlinmalarining Vazirlik faoliyati bilan bogʻliq prognoz koʻrsatkichlariga erishishni taʼminlash boʻyicha ishini tashkil etish; Vazirlik tomonidan Oʻzbekiston Respublikasi Vazirlar Mahkamasi va Prezidenti Administratsiyasiga kiritiladigan normativ-huquqiy hujjatlar loyihalarini, shuningdek, Vazirlik tomonidan qabul qilinadigan qarorlarni sifatli tayyorlash; tarkibiy va hududiy boʻlinmalar tomonidan arxitektura va qurilish sohasini rivojlantirish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarni amalga oshirishni tashkil etish uchun javob beradi. 23. Qoraqalpogʻiston Respublikasi Qurilish vazirligi, viloyatlar hamda Toshkent shahar qurilish bosh boshqarmalari oʻzlariga yuklangan vazifalar va funksiyalarni bajarish uchun quyidagi huquqlarga ega: davlat va xoʻjalik boshqaruvi organlarining hududiy boʻlinmalaridan, mahalliy davlat hokimiyati organlaridan oʻz vakolatiga kiruvchi masalalarni hal etishga doir maʼlumotlarni belgilangan tartibda soʻrash va olish; davlat va xoʻjalik boshqaruvi organlarining hududiy boʻlinmalariga, mahalliy davlat hokimiyati organlariga oʻz vakolatiga kiruvchi masalalar boʻyicha takliflarni koʻrib chiqish uchun kiritish; davlat va xoʻjalik boshqaruvi organlarining hududiy boʻlinmalariga, mahalliy davlat hokimiyati organlariga arxitektura va qurilishni rivojlantirish maqsadida zarur sharoitlarni yaratishda yoʻl qoʻyilgan kamchiliklarni bartaraf etish toʻgʻrisida majburiy koʻrib chiqish uchun taqdimnomalar kiritish; oʻz vakolatlari doirasida shaharsozlik va shaharsozlik faoliyati sohasida, kapital qurilishda iqtisodiy islohotlarni yanada chuqurlashtirish masalalari ishlab chiqilishini muvofiqlashtirish; oʻz vakolatiga kiruvchi masalalarni hal etish uchun shartnoma asosida tashkilotlarni, olimlar va mutaxassislarni, shu jumladan, chet el olimlari va mutaxassislarini jalb etish; shaharsozlik va shaharsozlik faoliyati sohasida muhim muammolarni ishlab chiqish va koʻrib chiqish boʻyicha idoralararo komissiyalar va kengashlar tashkil etish; shaharsozlik, ekologik talablarga va arxitektura organlari tomonidan berilgan arxitektura-rejalashtirish topshiriqlariga (ART-1 va ART-2) javob bermaydigan loyihalarga rozilik berishni rad etish; shaharsozlik faoliyati subyektlaridan shaharsozlik toʻgʻrisidagi qonun hujjatlariga hamda shaharsozlik normalari va qoidalariga rioya etilishini talab qilish; moliyalashtirishning markazlashtirilgan manbalari hisobiga amalga oshirilayotgan qurilish obyektlari boʻyicha tanlov savdolari va tuzilgan shartnomalar shartlarining shaharsozlik faoliyati sohasidagi buyurtmachilar va obyektlar qurilishi boʻyicha pudratchilar tomonidan bajarilishi monitoringini olib borish; shaharsozlik faoliyati sohasida eng yaxshi loyihaning ilmiy-texnik ishlanmalarini hamda hududlarni rivojlantirishni rejalashtirish va qurish loyihalarini tanlash maqsadida fuqarolarning oʻzini oʻzi boshqarish organlari, manfaatdor tashkilotlar va Oʻzbekiston Respublikasi Arxitektorlar uyushmasi bilan birgalikda belgilangan tartibda loyihalarni ishlab chiqish uchun tanlovlar oʻtkazish va tanlov komissiyalarini tashkil etish; oʻz faoliyatida shaharsozlik hujjatlarini ishlab chiquvchilar va ilmiy-tadqiqot tashkilotlari bilan oʻzaro ijodiy hamkorlikni amalga oshirish; Vazirlikka shaharsozlik toʻgʻrisidagi qonun hujjatlarini texnik jihatdan tartibga solish sohasidagi normativ hujjatlar talablarini buzgan holda ishlayotgan shaharsozlik faoliyati subyektlarining qurilish sohasidagi hamda arxitektura-shaharsozlik hujjatlarini yaratish faoliyati huquqini beruvchi litsenziyalarning amal qilishini toʻxtatib turish yoki toʻxtatish toʻgʻrisida takliflar kiritish; olimlar, vazirliklar, idoralar, taʼlim va boshqa muassasalarning yuqori malakali mutaxassislarini ilmiy va ekspert ishlari, maslahatlar oʻtkazish uchun, arxitektura va qurilish sohasining dolzarb masalalarini ishlab chiqish, shuningdek, Vazirlik tarkibiga kiruvchi taʼlim muassasalarida oʻqitish va mahorat darslarini oʻtkazish uchun Vazirlik bilan kelishgan holda xorijiy mutaxassislarni taklif etish; oʻz vakolatlari doirasida konferensiyalar, seminarlar, simpoziumlar, koʻrgazmalar, yarmarkalar va boshqa tadbirlarni oʻtkazish, shuningdek, boshqa tashkilotlar tomonidan oʻtkaziladigan shunday tadbirlarda ishtirok etish; mintaqada arxitektura va qurilishni rivojlantirishga yoʻnaltirilgan tadbirlarni birgalikda ishlab chiqish maqsadida xalqaro, xorijiy va respublika tashkilotlari bilan hamkorlikni belgilangan tartibda yoʻlga qoʻyish. Qoraqalpogʻiston Respublikasi Qurilish vazirligi, viloyatlar hamda Toshkent shahar qurilish bosh boshqarmalari qonun hujjatlariga muvofiq boshqa huquqlarga ham ega boʻlishi mumkin. 24. Qoraqalpogʻiston Respublikasi Qurilish vazirligi, viloyatlar hamda Toshkent shahar qurilish bosh boshqarmalari: Vazirlikning tuman (shahar) hududiy boʻlinmalari bilan hamkorlikda ularga yuklangan vazifalar va funksiyalarning sifatli va oʻz vaqtida bajarilishini taʼminlash; Vazirlik hududiy boʻlinmalarining faoliyati bilan bogʻliq prognoz koʻrsatkichlariga erishishni taʼminlash; Vazirlikka kiritiladigan hujjatlar loyihalari va takliflarni sifatli tayyorlash; tumanlar (shaharlar)da aniqlangan muammolarni chuqur tahlil qilish va umumlashtirish asosida Qoraqalpogʻiston Respublikasi, viloyatlar hamda Toshkent shahrida arxitektura va qurilish sohasini rivojlantirish boʻyicha takliflar tayyorlash; Qoraqalpogʻiston Respublikasi, viloyatlar hamda Toshkent shahrida arxitektura va qurilish sohasini rivojlantirish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarni samarali amalga oshirish uchun javob beradi. 25. Tumanlar (shaharlar) qurilish boʻlimlari oʻzlariga yuklangan vazifalar va funksiyalarni bajarish uchun quyidagi huquqlarga ega: davlat va xoʻjalik boshqaruvi organlarining tuman boʻlinmalaridan, mahalliy davlat hokimiyati organlaridan oʻz vakolatiga kiruvchi masalalarni hal etishga doir maʼlumotlarni belgilangan tartibda soʻrash va olish; Vazirlikning yuqori turuvchi boʻlinmalariga, mahalliy davlat hokimiyati organlariga oʻz vakolatiga kiruvchi masalalar boʻyicha takliflarni koʻrib chiqish uchun kiritish; davlat va xoʻjalik boshqaruvi organlarining hududiy boʻlinmalariga, mahalliy davlat hokimiyati organlariga arxitektura va qurilishni rivojlantirish va ommalashtirish uchun zarur sharoitlarni yaratishda doirasida yoʻl qoʻyilgan kamchiliklarni bartaraf etish toʻgʻrisida majburiy koʻrib chiqish uchun taqdimnomalar kiritish; tuman (shahar) hokimining shaharsozlik masalalari boʻyicha qaror loyihalarini belgilangan tartibda kelishish; shaharsozlik faoliyati subyektlaridan shaharsozlik toʻgʻrisidagi qonun hujjatlariga hamda shaharsozlik normalari va qoidalariga rioya etilishini talab qilish; oʻzboshimchalik bilan imorat qurishda, shaharsozlik intizomini, qurilish va arxitektura sohasidagi amalda boʻlgan qonun hujjatlarini buzishda aybdor boʻlgan shaxslarni hamda hududlarida mazkur huquq buzilishlarini sodir etgan tashkilotlar va korxonalar rahbarlarini belgilangan tartibda tegishli javobgarlikka tortish toʻgʻrisida manfaatdor davlat organlariga takliflar kiritish; fuqarolarning oʻzini oʻzi boshqarish organlari, manfaatdor tashkilotlar va Oʻzbekiston Respublikasi Arxitektorlar uyushmasi bilan birgalikda belgilangan tartibda loyihalarni ishlab chiqish uchun tanlovlar oʻtkazish; oʻz vakolati doirasida konferensiyalar, seminarlar, simpoziumlar, koʻrgazmalar, yarmarkalar va boshqa tadbirlarni oʻtkazish, shuningdek, tumanda (shaharda) boshqa tashkilotlar tomonidan oʻtkaziladigan shunday tadbirlarda ishtirok etish. Tumanlar (shaharlar) qurilish boʻlimlari qonun hujjatlariga muvofiq boshqa huquqlarga ham ega boʻlishi mumkin. 26. Tumanlar (shaharlar) qurilish boʻlimlari: oʻziga yuklangan vazifalar va funksiyalarning sifatli va oʻz vaqtida bajarilishini taʼminlash; Vazirlikning Qoraqalpogʻiston Respublikasi, viloyatlar hamda Toshkent shahridagi hududiy boʻlinmalariga kiritiladigan hujjatlar loyihalari va takliflarni sifatli tayyorlash; tumanlar (shaharlar)da arxitektura va qurilish sohasini rivojlantirish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarni samarali amalga oshirish, muammoli masalalarni hal etish uchun javob beradi. 27. Vazirning asosiy funksional vazifalari: Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish; yakka boshchilik tamoyiliga asoslangan holda Vazirlik faoliyatiga umumiy rahbarlik qilish, Oʻzbekiston Respublikasi Prezidentining tegishli hujjatlari, Oʻzbekiston Respublikasi Vazirlar Mahkamasining qarorlari va boshqa qonun hujjatlari bilan Vazirlikka yuklangan vazifalar va funksiyalarning bajarilishini tashkil etish; Oʻzbekiston Respublikasi Prezidentining hujjatlari, Oʻzbekiston Respublikasi Vazirlar Mahkamasining qarorlari va farmoyishlari bilan arxitektura va qurilish sohasini yanada takomillashtirish boʻyicha tasdiqlangan kompleks dasturlar va kompleks tadbirlar ijrosini tanqidiy va chuqur tahlil qilish; Vazirlik va uning tarkibiy va hududiy boʻlinmalari faoliyati bilan bogʻliq prognoz koʻrsatkichlariga erishishni soʻzsiz taʼminlash boʻyicha amaliy choralarni ishlab chiqish va qabul qilish; Vazirlik faoliyati sohasiga kiruvchi masalalar boʻyicha Oʻzbekiston Respublikasi Prezidenti Administratsiyasining tarkibiy boʻlinmalari va Oʻzbekiston Respublikasi Vazirlar Mahkamasi, shuningdek, tegishli vazirliklar va idoralar bilan oʻzaro hamkorlik qilish, Oʻzbekiston Respublikasi Vazirlar Mahkamasi va uning Rayosati yigʻilishlarida masalalarni koʻrib chiqishda ishtirok etish; Oʻzbekiston Respublikasi Prezidenti, Oʻzbekiston Respublikaning Bosh vaziri va uning oʻrinbosarlari topshiriqlarining oʻz vaqtida va sifatli bajarilishini taʼminlashni tashkil etish; oʻz oʻrinbosarlari vakolatlarini belgilash, ular oʻrtasida vazifalarini taqsimlash, Vazirlikning boshqa mansabdor shaxslari vakolatlarini belgilash, Vazirlik faoliyatining alohida uchastkalariga rahbarlik qilish uchun oʻz oʻrinbosarlari va boshqa mansabdor shaxslarning shaxsiy masʼuliyati darajasini belgilash; Vazirlik faoliyatini rejalashtirishni tashkil etish, Vazirlik va oʻz oʻrinbosarlarining har choraklik ish rejalarini tasdiqlash, ularning bajarilishi nazorat qilinishini taʼminlash; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining hujjatlari va topshiriqlari ijrosini tashkil etish va monitoring olib borishning amaliy tizimini yaratish, Vazirlik faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlar oʻz vaqtida sifatli ijro etilishi uchun tarkibiy va hududiy boʻlinmalar hamda idoraviy mansub tashkilotlar rahbarlarining shaxsiy masʼuliyatini oshirish chora-tadbirlarini koʻrish; Vazirlik tizimida kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Vazirlikning kadrlar zaxirasini shakllantirish; Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi va Vazirlar Mahkamasi nomenklaturasiga kiradigan boʻsh lavozimlarga taklif etilgan kadrlarning, shuningdek, Vazirlikka ishga qabul qilinayotgan boshqa kadrlarning professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash; faoliyat sohasiga kiradigan masalalar boʻyicha normativ-huquqiy hujjatlar loyihalari sifatli ishlab chiqilishini, ular “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari, Oʻzbekiston Respublikasi Prezidenti Administratsiyasining Reglamenti va Oʻzbekiston Respublikasi Vazirlar Mahkamasining Reglamenti talablariga qatʼiy muvofiq ravishda oʻz vaqtida kiritilishini tashkil etish, ularning Vazirlar Mahkamasi apparatida puxta ishlanishida, Vazirlar Mahkamasi rahbariyati huzurida himoya qilinishida va Oʻzbekiston Respublikasi Prezidenti Administratsiyasida koʻrib chiqilishida ishtirok etish; Vazirlikka taqdim etilgan takliflar va normativ-huquqiy hujjatlar loyihalari toʻliq va har tomonlama koʻrib chiqilishini taʼminlash, ularni Oʻzbekiston Respublikasi Prezidenti Administratsiyasi Reglamentida va Vazirlar Mahkamasining Reglamentida belgilangan muddatlarda kelishish (viza qoʻyish); “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlariga va boshqa qonun hujjatlariga muvofiq Vazirlikning qonun loyihalarini tayyorlash faoliyatini tashkil etish; Vazirlik vakolatiga kiruvchi masalalar boʻyicha normativ-huquqiy hujjatlarni, zarurat boʻlganda, boshqa vazirliklar va idoralar bilan birgalikda tegishli qarorlarni qabul qilish; Vazirlik rahbarlari va xodimlari xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; oʻz oʻrinbosarlari hamda tarkibiy va hududiy boʻlinmalar rahbarlari faoliyati samaradorligini va natijadorligini muntazam tanqidiy tahlil qilish, Vazirlik hayʼati majlislarida ularning shaxsiy hisobotlarini eshitish, ularning yakunlari boʻyicha zarur chora-tadbirlar koʻrish; Vazirlik xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimda qolishining maqsadga muvofiqligiga doir masalalarni koʻrib chiqish toʻgʻrisida takliflar kiritish, ularning shaxsiy masʼuliyatini oshirishga doir tizimli chora-tadbirlarni amalga oshirish; Vazirlik xodimlari tomonidan Vazirlik xodimlarining odob-axloq qoidalari talablariga rioya etilishini taʼminlashni nazorat qilish; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Vazirlik tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; Vazirlik hamda uning tarkibiy va hududiy boʻlinmalari ishini tashkil etishning zamonaviy shakllari joriy etilishini taʼminlash; aholi va tadbirkorlik subyektlari bilan hamkorlik qilishda, shu jumladan, “yagona darcha” prinsipini joriy etish orqali davlat xizmatlari sifati va samaradorligini hamda ulardan erkin foydalanishni oshirish hamda “Elektron hukumat toʻgʻrisida”gi Oʻzbekiston Respublikasi Qonunini amalga oshirish doirasida zamonaviy axborot-kommunikatsiya texnologiyalaridan foydalanish; jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida va jismoniy va yuridik shaxslarning murojaatlari bilan ishlash tartibi toʻgʻrisidagi tegishli hujjatlarda belgilangan muddatlarda va tartibda jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlikni, ularning faoliyatida Vazirlik xodimlari va rahbarlarining faol ishtirok etishini tashkil etish, jismoniy va yuridik shaxslarning Oʻzbekiston Respublikasi Prezidenti Virtual qabulxonasidan tushgan murojaatlari oʻz vaqtida va toʻliq koʻrib chiqilishini taʼminlash; davlat siriga kiritilgan maʼlumotlar va maxfiy axborot bilan ishlashda qonun hujjatlari talablariga rioya qilish; Vazirlik markaziy apparati shtat jadvalini xodimlarning tasdiqlangan shtat birliklarining belgilangan soni asosida, shuningdek, Oʻzbekiston Respublikasi budjet mablagʻlari hisobiga moliyalashtiriladigan markaziy apparat va idoraviy mansub tashkilotlarning xarajatlar smetasini tasdiqlash; Vazirlikning hududiy boʻlinmalari nizomlarini, shuningdek, idoraviy mansub tashkilotlar ustavlarini belgilangan tartibda tasdiqlash; belgilangan tartibda quyidagilarni lavozimga tayinlash va lavozimdan ozod etish: markaziy apparat xodimlarini, idoraviy mansub tashkilotlar rahbarlarini, shuningdek, Toshkent arxitektura-qurilish instituti va Samarqand davlat arxitektura-qurilish institutining prorektorlarini; Qoraqalpogʻiston Respublikasi qurilish vaziri oʻrinbosarlarini, viloyatlar va Toshkent shahar qurilish bosh boshqarmalarining boshliqlari oʻrinbosarlarini, shuningdek, tegishli ravishda Qoraqalpogʻiston Respublikasi qurilish vaziri, viloyatlar va Toshkent shahar qurilish bosh boshqarmalari boshliqlarining taqdimnomasi boʻyicha tumanlar (shaharlar) arxitektura va qurilish boʻlimlarining boshliqlarini; Toshkent arxitektura-qurilish instituti va Samarqand davlat arxitektura-qurilish institutining rektorlarini tayinlash toʻgʻrisida Vazirlar Mahkamasiga takliflar kiritish; tegishli tarzda Qoraqalpogʻiston Respublikasi Vazirlar Kengashining raisi va viloyatlar va Toshkent shahar hokimlari bilan kelishgan holda, Qoraqalpogʻiston Respublikasi qurilish vazirini, viloyatlar va Toshkent shahar qurilish bosh boshqarmalarining boshliqlarini lavozimga tayinlash va lavozimdan ozod etish toʻgʻrisida Vazirlar Mahkamasiga taqdimnomalar kiritish; arxitektura va qurilish sohasida yagona davlat siyosati amalga oshirilishini taʼminlash, vazirliklar, idoralar, ijro etuvchi hokimiyat organlari va arxitektura va qurilish sohasidagi boshqa tashkilotlarning faoliyatini muvofiqlashtirish; arxitektura va qurilish sohasida kadrlarni tayyorlash, qayta tayyorlash va malaka oshirish chora-tadbirlarini koʻrish; arxitektura va qurilish sohasida xalqaro va davlatlararo aloqalarni kengaytirish va mustahkamlash, xorijiy investitsiyalar va grantlarni jalb qilish boʻyicha xalqaro tadbirlarda Oʻzbekiston Respublikasi nomidan ishtirok etish. Vazir qonun hujjatlariga muvofiq boshqa funksional vazifalariga ham ega boʻlishi mumkin. 28. Quyidagilar vazir oʻrinbosarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari talablariga, shuningdek, boshqa normativ-huquqiy hujjatlarga rioya qilish; Vazir vaqtincha boʻlmaganda tegishli buyruq asosida uning vazifalarini bajarish; Vazirlikning mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va ularga bevosita rahbarlik qilish, ularning xodimlari oʻrtasida vazifalarni taqsimlash; Vazirlikning mutasaddilik qilinadigan faoliyat yoʻnalishlari boʻyicha Oʻzbekiston Respublikasi Prezidentining hujjatlari va Oʻzbekiston Respublikasi Vazirlar Mahkamasining qarorlari bilan tasdiqlangan Vazirlik faoliyatini yanada rivojlantirish boʻyicha kompleks dasturlar va kompleks tadbirlar ijrosini tanqidiy va chuqur tahlil qilish; mutasaddilik qilinadigan tarkibiy boʻlinmalar tomonidan prognoz koʻrsatkichlariga erishishni soʻzsiz taʼminlash chora-tadbirlarini koʻrish, boʻlinmalar rahbarlarining hisobotlarini muntazam eshitish va ushbu koʻrsatkichlarga erishish uchun ularning shaxsiy javobgarligini oshirish; mutasaddilik qilinadigan tarkibiy boʻlinmalarning choraklik ish rejalarini tasdiqlash, ular bajarilishi ustidan nazoratni taʼminlash; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining hujjatlari va topshiriqlari ijrosini taʼminlash, mutasaddilik qilinadigan tarkibiy boʻlinmalarda ijro intizomi boʻyicha kompleks amaliy chora-tadbirlarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlar oʻz vaqtida va sifatli ijro etilishi uchun tarkibiy boʻlinmalar rahbarlarining shaxsiy masʼuliyatini oshirish chora-tadbirlarini koʻrish; Vazirlik hayʼati qarorlari, Vazirning buyruqlari va topshiriqlari oʻz vaqtida va sifatli bajarilishini taʼminlash; mutasaddilik qilinadigan tarkibiy boʻlinmalarda kadrlarni tanlash va joy-joyiga qoʻyish boʻyicha Vazirga takliflar taqdim etish, ularning professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash, ularning kasbiy malakasini oshirish chora-tadbirlarini koʻrish, mutasaddilik qilinadigan boʻlinmalarda kadrlar zaxirasini shakllantirish; normativ-huquqiy hujjatlar loyihalari mutasaddilik qilinadigan tarkibiy boʻlinmalar tomonidan sifatli ishlab chiqilishini tashkil etish, Vazirlikning tarkibiy boʻlinmalarida tayyorlangan hujjatlar loyihalarini koʻrib chiqish va ular keyinchalik Vazirlik rahbari tomonidan koʻrib chiqilishi, imzolanishi (viza qoʻyilishi) uchun viza qoʻyish, ularning Oʻzbekiston Respublikasi Prezidenti Administratsiyasi Reglamenti va Oʻzbekiston Respublikasi Vazirlar Mahkamasi Reglamenti talablariga qatʼiy muvofiq ravishda Oʻzbekiston Respublikasi Vazirlar Mahkamasiga oʻz vaqtida kiritilishini taʼminlash, shuningdek, Vazirlar Mahkamasi apparatida normativ-huquqiy hujjatlar loyihalarini ishlab chiqishda Vazirlik rahbarlari topshirigʻiga binoan ishtirok etish”; Vazirlikka taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqish; xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish chora-tadbirlari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga toʻliq muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; mutasaddilik qilinadigan tarkibiy boʻlinmalar rahbarlari va xodimlari faoliyati samaradorligi va natijadorligini muntazam tanqidiy tahlil qilish, Vazirlik hayʼati majlislarida ularning shaxsiy hisobotlarini eshitish, ularning yakunlari boʻyicha zarur chora-tadbirlar koʻrish; arxitektura va qurilish sohasiga tegishli masalalar boʻyicha Vazirlik faoliyatini takomillashtirishga doir amaliy chora-tadbirlar koʻrish, qonun hujjatlarini takomillashtirish boʻyicha takliflar ishlab chiqish va ularni Vazirga kiritish; mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimda qolishi maqsadga muvofiqligiga masalasini koʻrib chiqish boʻyicha takliflarni Vazirga kiritish, funksional vazifalar va yuklangan vazifalar bajarilishi uchun ularning shaxsiy masʼuliyatini oshirish boʻyicha tizimli chora-tadbirlarni amalga oshirish; Vazirlik xodimlarining odob-axloq qoidalari talablariga rioya etilishini taʼminlashni nazorat qilish; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Vazirlik tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; davlat xizmatlari samaradorligi, sifati va ulardan erkin foydalanishni oshirishga doir takliflarni Vazirga kiritish; jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, Vazirlikda “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida va jismoniy va yuridik shaxslarning murojaatlari bilan ishlash tartibi toʻgʻrisidagi tegishli hujjatlarda belgilangan muddatlarda va tartibda jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlikni, ularning faoliyatida faol ishtirok etish, jismoniy va yuridik shaxslarning Oʻzbekiston Respublikasi Prezidenti Virtual qabulxonasidan tushgan murojaatlari oʻz vaqtida va toʻliq koʻrib chiqilishini tashkil etish; davlat siriga kiritilgan maʼlumotlar va maxfiy axborot bilan ishlashda qonun hujjatlari talablariga rioya etilishini taʼminlash; shaharsozlik faoliyati sohasidagi normativ-huquqiy hujjatlar loyihalari, shuningdek, texnik boshqaruv sohasida normativ hujjatlar ishlab chiqilishini tashkil etish; shaharsozlik va shaharsozlik faoliyati sohasida shaharsozlik norma va qoidalarini ishlab chiqish va tasdiqlashni taʼminlash; qurilish industriyasi tashkilotlari va investitsion faoliyatning boshqa ishtirokchilari maʼlumotlar bazasini, shuningdek, qurilish materiallari, konstruksiyalar va buyumlar toʻgʻrisida axborot maʼlumotlar bazasini shakllantirish boʻyicha chora-tadbirlarni taʼminlash; kapital qurilish sohasidagi normativ bazani bozor munosabatlarini joriy etishni nazarda tutuvchi xalqaro standartlarga muvofiq tizimli asosda qayta koʻrib chiqishni tashkil etish; texnik boshqaruv sohasida normativ hujjatlar davlat fondini shakllantirishda ishtirok etish; “Oʻzsanoatqurilishmateriallari” uyushmasi faoliyatini mahalliy xomashyoni chuqur qayta ishlash, raqobatdosh, eksportga yoʻnaltirilgan qurilish mahsulotlari hajmlarini oshirish va assortimentini kengaytirish boʻyicha dasturiy choralarni ishlab chiqish qismida muvofiqlashtirishni taʼminlash; shaharsozlik va shaharsozlik faoliyati sohasida davlat siyosatining asosiy yoʻnalishlari boʻyicha takliflarni tayyorlash; hududlarni ijtimoiy-iqtisodiy rivojlantirishning uzoq muddatli va qisqa muddatli davlat dasturlari, tarmoq va mintaqaviy dasturlarni ishlab chiqishda ishtirok etish; shaharsozlik boʻlimlarining respublika maqsadli dasturlari, uning vakolatiga kiradigan masalalar boʻyicha ijtimoiy-iqtisodiy rivojlanish prognozlarini ishlab chiqish va amalga oshirishda ishtirok etish; Oʻzbekiston Respublikasi hududida aholi joylashuvining Bosh sxemasini ishlab chiqish, Qoraqalpogʻiston Respublikasi, viloyatlar (viloyat guruhlari) hududlarini rejalashtirishning chizmalari va umumdavlat ahamiyatidagi alohida boshqariladigan obyektlarning shaharsozlik hujjatlarini, shuningdek, shaharsozlik faoliyati sohasida ilmiy-tadqiqot ishlarini ishlab chiqishni taʼminlash; qurilish uchun shaharsozlik va muhandislik-texnik tadqiqotlar sohasida yagona ilmiy-texnik siyosatni olib borish, qurilish faoliyati sohasiga mehnat unumdorligini oshirish, qurilish-montaj ishlari qiymatini pasaytirishni, resurslardan oqilona foydalanishni taʼminlovchi energiya jihatidan samarali va resurslarni tejaydigan loyihalar va yechimlarni joriy etish; shaharsozlik sohasida davlat siyosatining asosiy yoʻnalishlari boʻyicha takliflar tayyorlash, arxitektura-qurilish faoliyatini rivojlantirishning uzoq muddatli va qisqa muddatli davlat dasturlarini ishlab chiqish, hududlarni ijtimoiy-iqtisodiy rivojlantirishning tarmoq va mintaqaviy dasturlarini tayyorlashda qatnashish; loyihalash ishlari va qurilish faoliyatini muvofiqlashtirish, loyiha-qidiruv tashkilotlari ishining samaradorligini oshirish va mintaqaviy tarmogʻini kengaytirish, yakka tartibdagi, namunaviy, qayta foydalaniladigan va tajriba loyihalar loyihaviy yechimlarini ishlab chiqishni tashkil etish, shaharsozlik hujjatlarini ekspertizadan oʻtkazish; shaharsozlik va shaharsozlik faoliyati normativ-huquqiy bazasini yanada takomillashtirish va yangilash, idoraviy qurilish norma va qoidalarini ishlab chiqishni muvofiqlashtirish, loyihalashtirish, qurilish, qurilish materiallari va buyumlarini ishlab chiqarish sohasida standartlashtirish boʻyicha ishlarni olib borish; arxitektura, loyihalashtirish va qurilish sohasida malakali kadrlarni tayyorlashda, ixtisoslashtirilgan taʼlim muassasalarida taʼlim jarayoni darajasi va sifatini keskin tubdan oshirishda, loyihalovchilar va qurilish tarmogʻi mutaxassislarini qayta tayyorlashda va shu jumladan, xorijdagi yetuk ilmiy-tadqiqot muassasalarida malakasini oshirishda koʻmaklashish; shaharsozlik faoliyati sohasida xorijiy davlatlar, xalqaro va chet el tashkilotlari bilan hamkorlikni amalga oshirish. 29. Quyidagilar Vazirlik markaziy apparati tarkibiy boʻlinmalari rahbarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari talablariga, shuningdek, boshqa normativ-huquqiy hujjatlarga rioya etish; tarkibiy boʻlinmalar faoliyatiga bevosita rahbarlik qilish, ushbu boʻlinmalarga yuklangan vazifalar va funksiyalar bajarilishini tashkil etish; Vazirlikning hududiy boʻlinmalari va idoraviy mansub tashkilotlari faoliyatini oʻz vakolatlari doirasida muvofiqlashtirish; prognoz koʻrsatkichlarining bajarilishini muntazam tahlil qilish hamda tarkibiy va hududiy boʻlinmalar ushbu koʻrsatkichlarga soʻzsiz erishishini taʼminlashga qaratilgan qoʻshimcha chora-tadbirlar koʻrish boʻyicha takliflarni Vazirlik rahbarining mutasaddilik qiladigan oʻrinbosarlariga kiritish; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi hujjatlari va topshiriqlari ijrosini taʼminlash, Vazirlik tarkibiy boʻlinmalari xodimlarining ijro intizomini mustahkamlash boʻyicha kompleks amaliy chora-tadbirlarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi uchun tarkibiy boʻlinmalar xodimlarining shaxsiy masʼuliyatini oshirish chora-tadbirlarini koʻrish; hayʼat qarorlari hamda buyruqlar, Vazir va uning oʻrinbosarlari topshiriqlari oʻz vaqtida va sifatli bajarilishini taʼminlash; tarkibiy boʻlinmalarning ish rejalari ishlab chiqilishini taʼminlash, ularni tasdiqlash uchun kiritish, ularda koʻrsatilgan vazifalar va tadbirlar oʻz vaqtida va sifatli bajarilishini taʼminlash; tarkibiy boʻlinmalarga yuklangan vazifalar bajarilishini nazorat qilish va muvofiqlashtirish, Vazirlikning hududiy boʻlinmalari va idoraviy mansub tashkilotlari faoliyatiga amaliy va metodik yordam koʻrsatish; tarkibiy boʻlinmalar faoliyatiga oid masalalar yuzasidan qonun hujjatlarini takomillashtirish boʻyicha takliflarni ishlab chiqish va ularni koʻrib chiqish uchun Vazirlik rahbariyatiga kiritish; tarkibiy boʻlinmalarda kadrlarni tanlash va joy-joyiga qoʻyishda Vazirlik rahbariyatiga takliflar taqdim etish, professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash, ularning kasb malakasini oshirish choralarini koʻrish, tarkibiy boʻlinmalarda kadrlar zaxirasini shakllantirish; normativ-huquqiy hujjatlar loyihalari tarkibiy boʻlinmalar tomonidan sifatli ishlab chiqilishini tashkil etish, Vazirlikning tarkibiy boʻlinmalarida tayyorlangan hujjatlar loyihalarini keyinchalik Vazirlik rahbariyati tomonidan koʻrib chiqish, imzolash (viza qoʻyish) uchun koʻrib chiqish va viza qoʻyish, ularning Oʻzbekiston Respublikasi Prezidenti Administratsiyasining Reglamenti va Oʻzbekiston Respublikasi Vazirlar Mahkamasi Reglamenti talablariga qatʼiy muvofiq ravishda Vazirlar Mahkamasiga oʻz vaqtida kiritilishini taʼminlash, Vazirlik rahbarlarining topshirigʻi boʻyicha normativ-huquqiy hujjatlar loyihalarini Vazirlar Mahkamasi apparatida ishlab chiqishda ishtirok etish; Vazirlikka taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqish; xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish chora-tadbirlari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlari asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; tarkibiy boʻlinmalar xodimlari faoliyati samaradorligi va natijadorligini muntazam ravishda tanqidiy tahlil qilish, yigʻilishlarda ularning shaxsiy hisobotlarini eshitish, ularning yakunlari boʻyicha zarur chora-tadbirlar koʻrish; tarkibiy boʻlinmalar xodimlari tomonidan Vazirlik xodimlarining odob-axloq qoidalari talablariga rioya etilishini taʼminlash; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq tarkibiy boʻlinmalarda korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; davlat xizmatlari samaradorligi, sifati va ulardan erkin foydalanishni oshirishga doir takliflarni Vazirlik rahbariyatiga kiritish; jismoniy va yuridik shaxslarning murojaatlarini koʻrib chiqish, aholi bilan toʻgʻridan-toʻgʻri va ochiq muloqotni yoʻlga qoʻyish, “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida va jismoniy va yuridik shaxslarning murojaatlari bilan ishlash tartibi toʻgʻrisidagi tegishli hujjatlarda belgilangan muddatlarda va tartibda jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlik qilishni, Oʻzbekiston Respublikasi Prezidentining “Jismoniy va yuridik shaxslarning murojaatlari bilan ishlash tizimini tubdan takomillashtirishga doir chora-tadbirlar toʻgʻrisida” 2016-yil 28-dekabrdagi PF-4904-son Farmoniga muvofiq ularning faoliyatida faol ishtirok etishni, jismoniy va yuridik shaxslarning Oʻzbekiston Respublikasi Prezidentining Virtual qabulxonasidan tushgan murojaatlarini oʻz vaqtida va toʻlaqonli koʻrib chiqishni tashkil etish; davlat siriga kiritilgan maʼlumotlar va maxfiy axborot bilan ishlashda qonun hujjatlari talablariga rioya qilish; tarkibiy boʻlinmalar xodimlari faoliyatini tasdiqlangan lavozim majburiyatlariga muvofiq tashkil qilish; boshqarmalar vakolatiga kiruvchi masalalar yuzasidan Vazirlik rahbariyatiga tahliliy materiallar tayyorlash; Vazirlikning tarkibiy boʻlinmalari faoliyatini oʻrganishni tashkil etish va ularga amaliy koʻmaklashish boʻyicha takliflar ishlab chiqish. 30. Quyidagilar Qoraqalpogʻiston Respublikasi Qurilish vazirligi, viloyatlar hamda Toshkent shahar qurilish bosh boshqarmalari rahbarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari talablariga, shuningdek, boshqa normativ-huquqiy hujjatlarga rioya etish; Qoraqalpogʻiston Respublikasi Qurilish vazirligi, viloyatlar hamda Toshkent shahar qurilish bosh boshqarmalari faoliyatiga umumiy rahbarlik qilish, ularga Oʻzbekiston Respublikasi Prezidenti va Vazirlar Mahkamasining qarorlari hamda boshqa qonun hujjatlari va Vazirlikning buyruqlari bilan yuklangan vazifalar va funksiyalar bajarilishini tashkil etish; tarkibiy va hududiy boʻlinmalar faoliyati bilan bogʻliq prognoz koʻrsatkichlariga erishishni soʻzsiz taʼminlash boʻyicha amaliy choralarni ishlab chiqish va qabul qilish; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining hujjatlari va topshiriqlari ijrosini taʼminlash, tarkibiy boʻlinmalarda ijro intizomi boʻyicha kompleks amaliy chora-tadbirlarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlar oʻz vaqtida va sifatli ijro etilishi uchun tarkibiy boʻlinmalar rahbarlarining shaxsiy masʼuliyatini oshirish chora-tadbirlarini koʻrish; Vazirlik hayʼati qarorlari, vazirning va uning oʻrinbosarlari buyruqlari va topshiriqlari oʻz vaqtida va sifatli bajarilishini taʼminlash; arxitektura va qurilish sohasiga kiruvchi masalalar boʻyicha mahalliy davlat hokimiyati organlari va kompleks ijtimoiy-iqtisodiy rivojlanish boʻyicha sektorlar bilan oʻzaro hamkorlik qilish; oʻz oʻrinbosarlari vakolatlarini belgilash, ular oʻrtasida vazifalarini taqsimlash, hududiy boʻlinmalarning boshqa mansabdor shaxslari vakolatlarini belgilash, Vazirlik hududiy boʻlinmalari faoliyatining alohida uchastkalariga rahbarlik qilish uchun oʻz oʻrinbosarlari va boshqa mansabdor shaxslarning shaxsiy javobgarligi darajasini belgilash; Vazirlik hududiy boʻlinmalari faoliyatini rejalashtirishni tashkil etish, Vazirlik hududiy boʻlinmalari va oʻz oʻrinbosarlarining har choraklik ish rejalarini tasdiqlash, ularning bajarilishi nazorat qilinishini taʼminlash; Vazirlik hududiy boʻlinmalarida kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, hududiy boʻlinmalarning kadrlar zaxirasini shakllantirish; Vazirlik markaziy apparatining nomenklaturasiga kiradigan boʻsh lavozimlarga taklif etilgan kadrlarning, shuningdek, hududiy boʻlinmalarga ishga qabul qilinayotgan boshqa kadrlarning professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash; hududiy boʻlinmalar xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimda qolishining maqsadga muvofiqligiga doir masalalarni koʻrib chiqish, ularning shaxsiy masʼuliyatini oshirishga doir tizimli chora-tadbirlarni amalga oshirish; hududiy boʻlinmalar xodimlari tomonidan Vazirlik xodimlarining odob-axloq qoidalari talablariga rioya etilishini taʼminlash; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq tarkibiy boʻlinmalarda korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; prognoz koʻrsatkichlarining bajarilishini muntazam tahlil qilish hamda hududiy boʻlinmalar ushbu koʻrsatkichlarga soʻzsiz erishishini taʼminlashga qaratilgan qoʻshimcha chora-tadbirlar koʻrish boʻyicha takliflarni vazirning mutasaddilik qiladigan oʻrinbosarlariga kiritish; tarkibiy boʻlinmalar xodimlari faoliyati samaradorligi va natijadorligini muntazam ravishda tanqidiy tahlil qilish, yigʻilishlarda ularning shaxsiy hisobotlarini eshitish, ularning yakunlari boʻyicha zarur chora-tadbirlar koʻrish; hududiy boʻlinmalar faoliyatiga oid masalalar boʻyicha qonun hujjatlarini takomillashtirish, shuningdek, davlat xizmatlari samaradorligi, sifati va ulardan erkin foydalanishni oshirish boʻyicha takliflarni ishlab chiqish hamda ularni koʻrib chiqish uchun Vazirlik rahbariyatiga kiritish; Vazirlikning tuman (shahar) boʻlinmalari va hududiy boʻlinmalar tarkibiga kiradigan tashkilotlar faoliyatini muvofiqlashtirish va nazorat qilish; jismoniy va yuridik shaxslarning murojaatlarini koʻrib chiqish, “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonuni va jismoniy va yuridik shaxslarning murojaatlari bilan ishlash tartibi toʻgʻrisidagi tegishli hujjatlar bilan belgilangan muddatlarda va tartibda aholi bilan toʻgʻridan-toʻgʻri va ochiq muloqotni yoʻlga qoʻyish, jismoniy shaxslarni va yuridik shaxslarning vakillarini muntazam ravishda shaxsan qabul qilish, shu jumladan, joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, ularning faoliyatida faol ishtirok etish, jismoniy va yuridik shaxslarning Oʻzbekiston Respublikasi Prezidentining Virtual qabulxonasidan tushgan barcha murojaatlarini oʻz vaqtida va toʻlaqonli koʻrib chiqish; hududiy boʻlinmalar xodimlari lavozim maoshiga mukofotlar, ustamalar toʻlash, ularga moddiy yordam berish, ularni taqdirlash, ragʻbatlantirish va ularga intizomiy chora qoʻllash toʻgʻrisida qaror qabul qilish, ularni davlat mukofotlari va idoraviy mukofotlar bilan taqdirlash toʻgʻrisidagi takliflarni Vazirlikka kiritish; davlat sirini yoki qonun bilan qoʻriqlanadigan boshqa sirni tashkil etuvchi maʼlumotlarning himoya qilinishini taʼminlash. 31. Quyidagilar tuman (shahar) qurilish boʻlimlari rahbarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari talablariga, shuningdek, boshqa normativ-huquqiy hujjatlarga rioya qilish; qurilishning tuman (shahar) boʻlinmasiga rahbarlik qilish; faoliyatning ayrim yoʻnalishlari boʻyicha xodimlar oʻrtasida funksional vazifalarni taqsimlash va ularning javobgarligi darajasini belgilash; Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini taʼminlash, ijro intizomini mustahkamlash boʻyicha kompleks amaliy chora-tadbirlarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi uchun tuman va shahar boʻlinmalari xodimlarining shaxsiy masʼuliyatini oshirish chora-tadbirlarini koʻrish; Vazirlik hayʼati qarorlari, vazir va uning oʻrinbosarlari, shuningdek, Qoraqalpogʻiston Respublikasi qurilish vazirligi, viloyatlar va Toshkent shahar qurilish boshqarmalari rahbarlarining buyruqlari va topshiriqlari oʻz vaqtida va sifatli bajarilishini taʼminlash; arxitektura va qurilish sohasiga kiruvchi masalalar boʻyicha mahalliy davlat hokimiyati organlari va kompleks ijtimoiy-iqtisodiy rivojlanish boʻyicha sektorlar bilan oʻzaro hamkorlik qilish; Qoraqalpogʻiston Respublikasi qurilish vazirligi, viloyatlar va Toshkent shahar qurilish bosh boshqarmalari rahbariyatiga, ularning oʻrinbosarlariga tuman (shahar) qurilish boʻlimida kadrlarni tanlash va joy-joyiga qoʻyishda Vazirlik rahbariyatiga takliflar taqdim etish, professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash, ularning kasb malakasini oshirish choralarini koʻrish, tuman (shahar) boʻlimida kadrlar zaxirasini shakllantirish; Vazirlik xodimlarining odob-axloq qoidalari talablariga rioya etilishini, koʻrsatilgan qoidalarga tumanlar (shaharlar) qurilish boʻlimlari xodimlari rioya etishini taʼminlash; tumanlar (shaharlar) qurilish boʻlimlarida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; tumanlar (shaharlar) qurilish boʻlimlari xodimlarining lavozim maoshiga mukofotlar, ustamalar toʻlash, ularga moddiy yordam berish, ularni taqdirlash, ragʻbatlantirish va ularga intizomiy chora qoʻllash, ularni davlat mukofotlari va idoraviy mukofotlar bilan taqdirlash toʻgʻrisidagi takliflarni kiritish; davlat sirini yoki qonun bilan qoʻriqlanadigan boshqa sirni tashkil etuvchi maʼlumotlarning himoya qilinishini taʼminlash. 32. Vazir: Vazirlikka yuklangan vazifalar va funksiyalarning bajarilishi; ushbu Nizomning 19-bandida nazarda tutilgan Vazirlikning javobgarlik sohalari boʻyicha; ushbu Nizomning 27-bandida koʻrsatilgan oʻz funksional vazifalarining sifatli bajarilishi uchun shaxsan javob beradi. 33. Vazirning oʻrinbosarlari: Vazirlikning mutasaddilik qilinadigan tarkibiy boʻlinmalarda Vazirlikka yuklangan vazifalar va funksiyalarning bajarilishi; ushbu Nizomning 19-bandida nazarda tutilgan mutasaddilik qilinadigan masalalarga doir javobgarlik sohalari boʻyicha; ushbu Nizomning 28-bandida koʻrsatilgan oʻz funksional vazifalarining sifatli bajarilishi uchun shaxsan javob beradi. 34. Markaziy apparat tarkibiy boʻlinmalari rahbarlari; tegishli tarkibiy boʻlinmalarga yuklangan vazifalar va funksiyalarning amalga oshirilishi; ushbu Nizomning 22-bandida nazarda tutilgan Vazirlik markaziy apparatining javobgarlik sohalari boʻyicha; ushbu Nizomning 29-bandida koʻrsatilgan oʻz funksional vazifalarining sifatli bajarilishi uchun shaxsan javob beradi. 35. Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalari rahbarlari: hududiy boʻlinmalarga yuklangan vazifalar va funksiyalar amalga oshirilishi uchun; ushbu Nizomning 24-bandida nazarda tutilgan hududiy boʻlinmalarning javobgarlik sohalari boʻyicha; ushbu Nizomning 30-bandida koʻrsatilgan oʻz funksional vazifalarining sifatli bajarilishi uchun shaxsan javob beradi. 36. Tumanlar (shaharlar)dagi qurilish boʻlimlari rahbarlari: tuman (shahar) boʻlinmalariga yuklangan vazifalar va funksiyalar amalga oshirilishi uchun; ushbu Nizomning 26-bandida nazarda tutilgan Vazirlikning tuman (shahar) boʻlinmalari javobgarligi sohalari boʻyicha; ushbu Nizomning 31-bandida koʻrsatilgan oʻz funksional vazifalari sifatli bajarilishi uchun shaxsan javob beradi. 37. Vazirlikka Oʻzbekiston Respublikasi Oliy Majlisi Qonunchilik palatasi maʼqullaganidan keyin kiritilgan Oʻzbekiston Respublikasining Bosh vaziri taqdimnomasiga binoan Oʻzbekiston Respublikasi Prezidenti tomonidan tasdiqlanadigan va lavozimidan ozod etiladigan Vazir boshchilik qiladi. Vazir oʻz maqomiga koʻra Oʻzbekiston Respublikasi Vazirlar Mahkamasining aʼzosi hisoblanadi. 38. Vazirning besh nafar oʻrinbosari, shu jumladan, bir nafar birinchi oʻrinbosari boʻladi. 39. Vazirning birinchi oʻrinbosari va oʻrinbosarlari Oʻzbekiston Respublikasi Bosh vazirining taqdimnomasiga koʻra Oʻzbekiston Respublikasi Prezidenti tomonidan lavozimga tayinlanadilar va lavozimdan ozod etiladilar. 40. Vazir boʻlmagan vaqtda uning vakolatlari vazifalar taqsimotiga binoan uning oʻrinbosarlari tomonidan bajariladi. 41. Quyidagilarni: Qoraqalpogʻiston Respublikasi qurilish vaziri, viloyatlar va Toshkent shahar qurilish bosh boshqarmalari boshliqlarini lavozimga tayinlash va lavozimdan ozod etish tegishli ravishda Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari bilan kelishgan holda vazirning taqdimnomasi boʻyicha Oʻzbekiston Respublikasi Vazirlar Mahkamasining qarori bilan; Qoraqalpogʻiston Respublikasi Qurilish vaziri, viloyatlar va Toshkent shahar qurilish bosh boshqarmalari boshliqlarini, shuningdek, tumanlar (shaharlar) qurilish boʻlimlari boshliqlarini lavozimga tayinlash va lavozimdan ozod etish Qoraqalpogʻiston Respublikasi qurilish vaziri, viloyatlar va Toshkent shahar qurilish bosh boshqarmalari boshliqlarining taqdimnomasi boʻyicha qurilish vazirining buyrugʻi bilan amalga oshiriladi. 42. Toshkent arxitektura-qurilish instituti va Samarqand davlat arxitektura-qurilish institutining rektorlari Vazirlar Mahkamasi tomonidan vazirning taqdimnomasi boʻyicha lavozimga tayinlanadi va lavozimdan ozod etiladi. 43. Texnikumlar hamda kollejlarning direktorlari Qoraqalpogʻiston qurilish vaziri, viloyatlar va Toshkent shahar qurilish bosh boshqarmalari boshliqlari tavsiyasiga binoan vazir tomonidan lavozimga tayinlanadi va lavozimdan ozod etiladi. 44. Vazirlik markaziy apparatining boshqa xodimlari, shuningdek, boshqa idoraviy mansub tashkilotlarning rahbarlari belgilangan tartibda vazir tomonidan lavozimga tayinlanadi va lavozimdan ozod etiladi. 45. Vazirlik markaziy apparati tarkibiy boʻlinmalarining uning hududiy boʻlinmalari va idoraviy mansub tashkilotlari bilan hamkorligini taʼminlash markaziy apparatning tarkibiy boʻlinmalari rahbarlari tomonidan amalga oshiriladi. 46. Vazirlik markaziy apparatining tarkibiy boʻlinmalari oʻz faoliyati yoʻnalishlari boʻyicha hududiy boʻlinmalar bilan hamkorlik qilgan holda: topshiriqlarni hududiy boʻlinmalar va idoraviy mansub tashkilotlarga yetkazadi va ularning bajarilishi borishini nazorat qiladi; tarkibiy boʻlinmalarning bevosita faoliyati masalalari boʻyicha soʻrovlarni Vazirlikning hududiy boʻlinmalari va idoraviy mansub tashkilotlariga yuboradi va ularning bajarilishi borishini nazorat qiladi; tekshirishlarni va oʻrganishni amalga oshiradi, Vazirlikning hududiy boʻlinmalari va idoraviy mansub tashkilotlari faoliyati amaliyotini umumlashtiradi va uni takomillashtirishga qaratilgan choralarni koʻradi; tashkilot toʻgʻrisidagi hisobot va axborot materiallarini, statistik va boshqa maʼlumotlarni hamda Vazirlikning hududiy boʻlinmalari va idoraviy mansub tashkilotlari faoliyati natijalarini oʻrganishni tashkil qiladi; Vazirlikning hududiy boʻlinmalari va idoraviy mansub tashkilotlari ish rejalarini tahlil qiladi, ularning faoliyatini takomillashtirish boʻyicha choralar koʻradi; Vazirlikning hududiy boʻlinmalari va idoraviy mansub tashkilotlaridan tushgan takliflarni koʻrib chiqadi; Vazirlikning hududiy boʻlinmalari va idoraviy mansub tashkilotlarining normativ-huquqiy hujjatlar loyihalarini tayyorlashda ishtirok etishini tashkil qiladi, qonun hujjatlarini takomillashtirish boʻyicha ulardan tushgan takliflarni koʻrib chiqadi; 47. Vazirlikning hududiy boʻlinmalari va idoraviy mansub tashkilotlari Vazirlikning tarkibiy boʻlinmalari bilan hamkorlik qiladi, shu jumladan: Vazirlik rahbariyatining topshiriqlari ijrosi toʻgʻrisida axborot beradi; belgilangan faoliyat sohasida qonunchilikni amalga oshirish boʻyicha faoliyat natijalari toʻgʻrisida markaziy apparatga axborot taqdim etadi; ularning faoliyatini tekshirish va oʻrganish natijasida aniqlangan kamchiliklar va ishdagi huquqbuzilishlarni bartaraf etish natijalari toʻgʻrisida xabar beradi; Vazirlikning markaziy apparatiga belgilangan tartibda va muddatlarda oʻzining ish natijalari toʻgʻrisidagi hisobotlarni taqdim etadi; Vazirlikning markaziy apparatiga hududlarni ijtimoiy-iqtisodiy rivojlantirish muammolarini, shu jumladan, aholining eng muhim muammolarini hal qilishga qaratilgan takliflarni yuboradi; kompleks ijtimoiy-iqtisodiy rivojlantirish boʻyicha sektorlar bilan hamkorlik natijalari toʻgʻrisida xabar beradi; oʻz faoliyatini vakolatli organlar tomonidan tekshirish natijalari toʻgʻrisida xabardor qiladi. 48. Vazirlikning markaziy apparati tarkibiy boʻlinmalari hamda uning hududiy boʻlinmalari va idoraviy mansub tashkilotlari hamkorligi jarayonida yuzaga keladigan kelishmovchiliklar vazirning topshirigʻiga binoan uning tegishli oʻrinbosari tomonidan koʻrib chiqiladi. Agar ushbu koʻrib chiqishdan keyin kelishmovchiliklar tartibga solinmasa, ular boʻyicha qaror bevosita vazir tomonidan qabul qilinadi. 49. Vazirlik oʻz vazifalari va funksiyalarini amalga oshirishda boshqa davlat va xoʻjalik boshqaruvi organlari, mahalliy davlat hokimiyati organlari va boshqa tashkilotlar bilan hamkorlik qiladi. 50. Vazirlikning hududiy boʻlinmalari oʻz vakolati doirasida davlat va xoʻjalik boshqaruvi organlari hududiy boʻlinmalari, mahalliy davlat hokimiyati organlari va boshqa tashkilotlar bilan hamkorlik qiladi. Vazirlikning hududiy boʻlinmalari tegishli hududlarni ijtimoiy-iqtisodiy rivojlantirish boʻyicha “yoʻl xaritalari”ni ishlab chiqish va amalga oshirishda kompleks ijtimoiy-iqtisodiy rivojlantirish boʻyicha sektorlar bilan yaqin hamkorlik qiladi. 51. Vazirlik Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xoʻjaligi masalalari kotibiyatiga biriktirilgan tashkilotlar roʻyxatiga kiradi va (yoki) uning faoliyatiga Oʻzbekiston Respublikasi Prezidenti Administratsiyasining tarkibiy boʻlinmalari mutasaddilik qiladi. 52. Vazirlikda vazir (hayʼat raisi), uning oʻrinbosarlari (lavozimi boʻyicha), shuningdek, asosiy faoliyat yoʻnalishlariga mutasaddilik qiluvchi tarkibiy boʻlinmalar rahbarlari tarkibida hayʼat tashkil etiladi. Hayʼat aʼzolarining soni va shaxsiy tarkibi vazirning taqdimnomasi boʻyicha Oʻzbekiston Respublikasi Vazirlar Mahkamasi tomonidan tasdiqlanadi. 53. Hayʼatga quyidagi vazifalar yuklanadi: Vazirlikning ushbu Nizom bilan belgilangan faoliyatining asosiy yoʻnalishlarini tayyorlash va amalga oshirish; Vazirlik tizimi xodimlari va rahbarlarining Oʻzbekiston Respublikasi Prezidenti hujjatlari va Oʻzbekiston Respublikasi Hukumati qarorlarida belgilangan oʻzlariga yuklangan vazifalarni oʻz vaqtida va sifatli amalga oshirishni taʼminlash uchun shaxsiy masʼuliyatini oshirish boʻyicha choralarni koʻrgan holda tizimli asosda tarkibiy hamda hududiy boʻlinmalar va idoraviy mansub tashkilotlar rahbarlari hisobotlarini eshitishni tashkil etish; Vazirlik faoliyati sohasida hududiy va tarmoq dasturlarini amalga oshirishning borishi natijadorligini har chorakda va tizimli koʻrib chiqish; joylarda Vazirlik faoliyat sohasining dolzarb masalalarini muhokama qilishni taʼminlagan holda hayʼatning kengaytirilgan koʻchma majlislarini oʻtkazishni tashkil etish, shuningdek, yuzaga kelgan muammolarni bartaraf etish boʻyicha tegishli qarorlarni ishlab chiqish va qabul qilish; Vazirlik markaziy apparati va uning tizimiga kiruvchi lavozimlar nomenklaturasini koʻrib chiqish va tasdiqlash; Vazirlik markaziy apparati nomenklaturasiga kiruvchi lavozimlarga kadrlarni tanlash va joy-joyiga qoʻyish masalalarini koʻrib chiqish; Oʻzbekiston Respublikasi Prezidenti va Vazirlar Mahkamasi qarorlari va topshiriqlari bilan belgilangan vazifalarni oʻz vaqtida va sifatli amalga oshirishni taʼminlash uchun ijro intizomini mustahkamlash va Vazirlikning rahbarlari va xodimlarining shaxsiy javobgarligini oshirish. Hayʼat Vazirlik vakolatiga taalluqli boshqa masalalarni ham koʻrib chiqish huquqiga ega. 54. Hayʼat majlislariga Vazirlik vakolatiga kiradigan masalalar boʻyicha davlat va xoʻjalik boshqaruvi organlari, boshqa tashkilotlar rahbarlari taklif etilishi mumkin. 55. Hayʼat uning majlisida tarkibining yarmidan koʻpi qatnashgan taqdirda huquqiy vakolatli boʻladi. Koʻrib chiqilayotgan masalalar boʻyicha qarorlar oddiy koʻpchilik ovoz bilan qabul qilinadi. 56. Hayʼat qarorlari vazirning buyruqlari bilan tasdiqlanadi. 57. Vazir va hayʼat aʼzolari oʻrtasida kelishmovchiliklar kelib chiqqan taqdirda vazir yuzaga kelgan kelishmovchiliklar toʻgʻrisida Vazirlar Mahkamasiga axborot bergan holda mustaqil ravishda qaror qabul qiladi, hayʼat aʼzolari ham Vazirlar Mahkamasiga oʻz fikrlarini bildirishlari mumkin. 58. Hayʼat faoliyati tartibi uning hayʼat tasdiqlaydigan reglamentida belgilanadi. 59. Vazirlikning samaradorligi muntazam ravishda baholanadi. 60. Vazirlik faoliyatining samaradorligi va natijadorligini baholash Oʻzbekiston Respublikasi Bosh vazirining birinchi oʻrinbosari tomonidan tasdiqlanadigan Vazirlik faoliyatining samaradorligi va natijadorligini baholash mezonlari va ish indikatorlariga asoslanadi. 61. Vazirlik faoliyatining samaradorligi va natijadorligini baholash yakunlari boʻyicha: Vazirlikning rahbarlari va xodimlariga nisbatan ragʻbatlantirish (mukofotlash) yoki intizomiy javobgarlik choralari; Vazirlikning faoliyatida aniqlangan kamchiliklarni bartaraf etish va uning faoliyatini yanada takomillashtirish choralari qabul qilinadi. 62. Vazirlik faoliyatining samaradorligi va natijadorligini baholash tartibi va metodikasi qonunchilikda belgilanadi. 63. Vazirlik, uning hududiy boʻlinmalarini moliyalashtirish va moddiy-texnik taʼminlash Oʻzbekiston Respublikasi Davlat budjeti, budjetdan tashqari jamgʻarmalar mablagʻlari va qonun hujjatlarida taqiqlanmagan boshqa mablagʻlar hisobiga amalga oshiriladi. 64. Vazirlik xodimlarining ish haqi, lavozim maoshi, mukofotlar, qoʻshimcha haq, ustamalar va qonun hujjatlarida nazarda tutilgan boshqa toʻlovlardan iborat boʻladi. Vazirlik xodimlari lavozim maoshlariga har oylik ustamalar va ragʻbatlantirish tusidagi qoʻshimcha toʻlovlar vazir tomonidan tasdiqlanadigan nizomlarga muvofiq amalga oshiriladi. 65. Mehnatga haq toʻlash jamgʻarmasi, budjetdan tashqari jamgʻarmalar mablagʻlari va qonun hujjatlarida taqiqlanmagan boshqa mablagʻlar Vazirlik xodimlariga ish haqi toʻlash va moddiy ragʻbatlantirishni amalga oshirish manbalari hisoblanadi. 66. Vazir Oʻzbekiston Respublikasi Prezidenti va Vazirlar Mahkamasi oldida Vazirlik faoliyati toʻgʻrisida muntazam ravishda hisobot beradi. 67. Oʻzbekiston Respublikasi Bosh vazirining birinchi oʻrinbosari Vazirlik rahbarlariga yuklangan vazifalar samarali bajarish boʻyicha ular faoliyatining doimiy monitoringini olib boradi, Vazirlik faoliyati samaradorligiga xolis baho beradi. 68. Monitoring va baholash yakunlari boʻyicha Vazirlikning alohida oʻrnak koʻrsatgan xodimlariga nisbatan ragʻbatlantirish choralari koʻriladi, jiddiy kamchiliklarga yoʻl qoʻygan xodimlarga nisbatan egallagan lavozimidan ozod etishgacha boʻlgan javobgarlikka tortish choralari koʻriladi. 69. Vazirlikni qayta tashkil etish va tugatish qonun hujjatlarida belgilangan tartibda amalga oshiriladi. 1. Ushbu Nizom Oʻzbekiston Respublikasi Vazirlar Mahkamasi huzuridagi Respublika arxitektura-shaharsozlik kengashi (keyingi oʻrinlarda Kengash deb ataladi) faoliyatini tashkil etish tartibini belgilaydi. Kengash davlat va xoʻjalik boshqaruvi organlari, vazirliklar va idoralar, mahalliy davlat hokimiyati va fuqarolarning oʻzini oʻzi boshqarish organlari, shuningdek, loyiha-qidiruv tashkilotlarining Oʻzbekiston Respublikasi hududlari, uning qismlari, shu jumladan, aholi punktlari va qishloqlararo hududlarini shaharsozlik jihatdan rivojlantirish sohasidagi faoliyatini muvofiqlashtiruvchi kollegial organ hisoblanadi. 2. Kengash oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Nizomga hamda boshqa qonun hujjatlariga amal qiladi. 3. Kengash oʻz faoliyatida Oʻzbekiston Respublikasi Vazirlar Mahkamasiga hisob beradi va oʻz ishini Kengash raisi tomonidan tasdiqlanadigan ish rejasi asosida olib boradi. 4. Quyidagilar Kengashning asosiy vazifalari hisoblanadi: shaharsozlik va arxitekturani yanada rivojlantirish konsepsiyalari va dasturlarini shakllantirish, koʻrib chiqish va amalga oshirish ishlarini tashkil etish; shaharlar, shahar posyolkalari va arxitektura komplekslarining bosh rejalari loyihalarini koʻrib chiqish va kelishib olish, ularning amalga oshirilishi, arxitektura-rejalashtirish hujjatlari, muhim shaharsozlik norma va qoidalari, davlat standartlarga rioya etilishi yuzasidan nazoratni amalga oshirish; ilmiy asoslangan holda aholini joylashtirish, hududlarni rejalashtirish va qurish, zamonaviy talablarni, milliy arxitektura-madaniy anʼanalarni, shahar hududlaridan samarali foydalanish, tabiiy muhitga ziyon yetkazmaydigan munosabatda boʻlishni hisobga olgan holda aholi punktlarining arxitektura-rejalashtirish tuzilmasini uygʻun rivojlantirish boʻyicha tavsiyalar ishlab chiqish; aholi punktlarining ijtimoiy va muhandislik-transport infratuzilmasini kompleks yangilash, zamonaviy shahar markazlarini shakllantirish, eski turar joy muhitining shinamligini sifat jihatidan oshirishni hamda tarixiy-arxitektura merosi obyektlari saqlab qolinishini nazarda tutgan holda eski shahar tumanlarini rekonstruksiya qilish boʻyicha takliflar tayyorlash. 5. Kengash oʻziga yuklangan vazifalarni bajarish uchun quyidagi funksiyalarni amalga oshiradi: shaharsozlik va arxitekturani yanada rivojlantirish konsepsiyalari shakllantirilishini, koʻrib chiqilishini va amalga oshirilishini tashkil etadi. shaharsozlik va arxitektura sohasida kompleks davlat dasturlarini ishlab chiqishda ishtirok etadi, ularni muhokama qilish va kelishish ishlarini tashkil etadi hamda ularning amalga oshirilishiga koʻmaklashadi; respublikani ijtimoiy-iqtisodiy rivojlantirish dasturlarining shaharsozlikka oid qismlarini koʻrib chiqadi va kelishadi; shaharlar, shahar posyolkalarining va arxitektura komplekslarining bosh rejalari loyihalarini koʻrib chiqadi, kelishadi hamda ularni tasdiqlash uchun tavsiya etadi; belgilangan tartibda tasdiqlangan shaharsozlik hujjatlariga, shu jumladan, shaharlar va tumanlar markazlarining bosh rejalariga asosli oʻzgartirishlar kiritilishiga rozilik beradi; shaharlar, shahar posyolkalari va arxitektura komplekslarining bosh rejalari loyihalari amalga oshirilishida arxitektura-rejalashtirish hujjatlariga, shuningdek, muhim shaharsozlik norma va qoidalariga, davlat standartlarga rioya etilishi yuzasidan nazoratni tashkil etadi; aholi punktlarining zamonaviy arxitektura qiyofasini shakllantirish, kompleks ravishda qurish, ijtimoiy, muhandislik va transport infratuzilmasini taʼminlash boʻyicha aholi punktlari shaharsozlik hujjatlarining asosiy qoidalari bajarilishi toʻgʻrisida Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlarining hamda vazirliklar va idoralar rahbarlarining hisobotlarini eshitadi; Oʻzbekiston Respublikasi hududida aholini joylashtirish bosh tarhi hamda Oʻzbekiston Respublikasi, Qoraqalpogʻiston Respublikasi va viloyatlar hududini rejalashtirish tarhlarini, umumdavlat ahamiyatiga molik alohida tartibga solinadigan shaharsozlik faoliyati obyektlarining shaharsozlik hujjatlari, shuningdek, Oʻzbekiston Respublikasi hududini rivojlantirishning tarmoq tarhlarini hamda muhandislik, transport va ijtimoiy infratuzilmalarni rivojlantirish loyihalarini koʻrib chiqadi va ularni tasdiqlash, amaliyotga tatbiq etish yuzasidan takliflar va tavsiyalarni vakolatli organlarga kiritadi; umumdavlat ahamiyatiga molik alohida, shu jumladan, tabiiy va suv obyektlari zonalarini, rekreatsion, qishloq va oʻrmon xoʻjaligi, tabiiy va texnogen xususiyatli favqulodda vaziyatlarning taʼsiriga uchragan, foydali qazilmalar joylashgan va boshqa hududlarning chegaralarini belgilaydi hamda tegishli obyektlar hududlarida shaharsozlik faoliyati tartibotini oʻrnatish boʻyicha hujjatlarni koʻrib chiqadi va ular yuzasidan tavsiyalar qabul qiladi; mintaqalarda ekologik vaziyatni yaxshilash, yerlardan oqilona foydalanish va ularni muhofaza qilish, madaniy meros obyektlari hududlarini saqlash, umumdavlat ahamiyatiga molik muhandislik, transportga oid va ijtimoiy infratuzilmalarni rivojlantirish chora-tadbirlarini tashkil etadi; hududlarni rivojlantirishga doir loyiha yechimlarini koʻrib chiqadi; aholi punktlarining ijtimoiy va muhandislik-transport infratuzilmasini kompleks yangilash, zamonaviy shahar markazlarini shakllantirish boʻyicha takliflar tayyorlaydi; eski turar joy muhitining shinamligini sifat jihatidan oshirishni va tarixiy-arxitektura merosi obyektlari saqlab qolinishini nazarda tutgan holda eski shahar tumanlarini rekonstruksiya qilish boʻyicha davlat va xoʻjalik boshqaruvi organlariga tavsiyalar kiritadi. 6. Kengash quyidagi huquqlarga ega: vaqtincha ishchi guruhlar tuzish va ularda ishlash uchun mutaxassislarni jalb etish; davlat va xoʻjalik boshqaruvi organlari, mahalliy davlat hokimiyati organlaridan Kengash faoliyatiga doir hujjatlarni soʻrab olish; davlat va xoʻjalik boshqaruvi organlari, mahalliy davlat hokimiyati organlari hamda loyiha-qidiruv tashkilotlari tomonidan hududlarni shaharsozlik jihatidan rivojlantirish sohasida olib borilgan ishlar holatini oʻrganish, shuningdek, ularning ushbu yoʻnalishdagi faoliyatini takomillashtirish boʻyicha tavsiyalar tayyorlash. Kengash qonun hujjatlariga muvofiq boshqa huquqlarga ham ega boʻlishi mumkin. 7. Kengash ushbu Nizom hamda boshqa normativ-huquqiy hujjatlar bilan oʻziga yuklangan vazifalarning samarali bajarilishi uchun javob beradi. 8. Kengashga Oʻzbekiston Respublikasi Bosh vazirining birinchi oʻrinbosari raislik qiladi, uning vakolatiga quyidagilar kiradi: Kengash majlisining kun tartibini belgilash va majlisni chaqirish; Kengash tomonidan tuzilgan ishchi guruhlar faoliyatini nazorat qilish; Kengash tomonidan qabul qilingan qarorlarning bajarilishi yuzasidan nazoratni tashkil qilish; Kengashga yuklangan vazifalarni bajarish boʻyicha Kengash aʼzolarining faoliyatini nazorat qilish; Kengash aʼzolari zimmasiga yuklangan vazifalarni bajarish boʻyicha ishlarini muvofiqlashtirish; Kengash aʼzolarining shaxsiy tarkibini oʻzgartirish boʻyicha Oʻzbekiston Respublikasi Vazirlar Mahkamasiga takliflar kiritish; Kengashning samarali ishlashini taʼminlash boʻyicha boshqa vakolatlarni amalga oshirish. 9. Kengash aʼzolari: Kengash majlislarida koʻrib chiqiladigan masalalarni muhokama qilishda va hal etishda qatnashadilar; shaharsozlikning dolzarb masalalari boʻyicha Kengashga takliflar kiritadilar; Kengashda muhokama qilinadigan masalalar boʻyicha xulosalar beradilar. Kengash aʼzolari Kengashdagi oʻz faoliyatini jamoatchilik asosida amalga oshiradilar. 10. Kengash majlisining oʻtkazilish vaqti, joyi va kun tartibi toʻgʻrisida Kengash aʼzolari majlis oʻtkazish kunidan kamida uch kun oldin xabardor qilinadi. 11. Kengash majlisini uning raisi olib boradi. Kengash raisi boʻlmagan taqdirda uning oʻrinbosari boshqaradi. Kengash, agar majlisda uning aʼzolarining kamida uchdan ikki qismi hozir boʻlsa, qaror qabul qilishga vakolatli hisoblanadi. 12. Kengash majlisiga unda koʻrib chiqilayotgan masalalarning ahamiyatiga koʻra davlat va xoʻjalik boshqaruvi organlari, loyiha-qidiruv va boshqa tashkilotlar rahbarlari va mutaxassislari taklif etilishi mumkin. 13. Oʻzbekiston Respublikasi Qurilish vazirligi Kengashning ishchi organi (keyingi oʻrinlarda ishchi organ deb ataladi) hisoblanadi. 14. Ishchi organ: Kengash faoliyatini tashkiliy-texnik jihatdan taʼminlashni amalga oshiradi; ish rejasi loyihasini tayyorlaydi, Kengash muhokamasiga kiritadi va tasdiqlangan ish rejasi bajarilishini taʼminlaydi; Kengash majlisiga zarur boʻlgan materiallar tayyorlanishini taʼminlaydi va manfaatdor tashkilotlardan zarur materiallar va ekspert xulosalarini oladi; Kengash majlisi kun tartibidagi masala boʻyicha tahliliy materiallar tayyorlanishini tashkil etadi; tushgan murojaatlarni koʻrib chiqadi hamda Kengash vakolatiga kiradigan masalalar boʻyicha qarorlar loyihalarini tayyorlaydi. 15. Kengash kotibi: Kengash majlisiga zarur boʻlgan hujjatlarning oʻz vaqtida tayyorlanishini taʼminlaydi, Kengash majlisiga materiallar tayyorlash boʻyicha ishchi organning ishini tashkil etadi; Kengash raisi bilan majlis oʻtkazish muddatlari va joyini, shuningdek, taklif etiladiganlar roʻyxatini kelishadi, Kengash aʼzolarini va taklif etilgan shaxslarni majlisning oʻtkaziladigan sanasi, vaqti, joyi toʻgʻrisida xabardor qiladi; kun tartibidagi masalalar boʻyicha Kengash majlislari oʻtkazilishini tashkil qiladi, Kengash majlisi bayonlarini rasmiylashtiradi va tasdiqlangan bayonlarning Kengash aʼzolariga va boshqa manfaatdor tashkilotlarga yuborilishini taʼminlaydi; Kengash qarorlari ijrosi monitoringini olib boradi va uning yakunlarini koʻrib chiqish uchun Kengash majlisiga taqdim etadi. 16. Kengash qarori Kengash majlisida qatnashayotgan aʼzolarining oddiy koʻpchilik ovozi bilan qabul qilinadi. Ovozlar teng boʻlgan taqdirda Kengash raisining ovozi hal qiluvchi hisoblanadi. Kengashning har bir aʼzosi qabul qilinayotgan qarorlar yuzasidan oʻz fikrini yozma ravishda bildirish huquqiga ega. 17. Kengash raisi qarorlarni tezkor qabul qilish maqsadida Kengashning alohida masalalar boʻyicha Kengash aʼzolari bilan kelishilgan qarorlarini soʻrov yoʻli bilan tasdiqlashi mumkin. 18. Kengash qarorlari Kengash majlisi bayoni bilan rasmiylashtiriladi. Kengash majlisi bayoni ishchi organ rahbari va Kengash kotibi tomonidan imzolanadi, Kengash raisi tomonidan tasdiqlanadi va bir hafta muddatda Kengash aʼzolari hamda manfaatdor tashkilotlarga yuboriladi. 19. Kengash bayonining asl nusxasi Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xoʻjaligi masalalari kotibiyatida saqlanadi. 20. Kengashining oʻz vakolatlari doirasida qabul qilgan qarorlari barcha vazirliklar, idoralar, davlat va xoʻjalik boshqaruvi organlari, yuridik va jismoniy shaxslar tomonidan bajarilishi majburiydir. 21. Kengashning ishchi organi va kotibi Kengash qarorlarining bajarilishini muntazam ravishda oʻrganadilar va koʻrib chiqadilar, zaruriyat boʻlganda Kengash raisiga tegishli axborotlar va takliflar kiritadilar. 22. Kengashning ish tartibi uning Kengash tomonidan tasdiqlanadigan Reglamentida belgilanadi. 23. Mazkur Nizom talablari buzilishida aybdor boʻlgan shaxslar qonun hujjatlariga muvofiq javob beradilar. Ramatov A.J. — Oʻzbekiston Respublikasi Bosh vazirining birinchi oʻrinbosari, Kengash raisi Zakirov B.I. — Qurilish vaziri, Kengash raisining oʻrinbosari Xashimov Sh.R. — Qurilish vazirining oʻrinbosari Soliyev M.X. — Uy-joy kommunal xizmat koʻrsatish vaziri Abdullayev A.X. — Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi raisi Qoʻchqorov B.T. — Ekologiya va atrof-muhitni muhofaza qilish davlat qoʻmitasi raisi Abduvaliyev A.A. — Avtomobil yoʻllari davlat qoʻmitasi raisi Boboyev A.M. — Iqtisodiy taraqqiyot va kambagʻallikni qisqartirish vaziri oʻrinbosari Karimov A.R. — Moliya vazirining oʻrinbosari Lavozimi boʻyicha — Favqulodda vaziyatlar vaziri oʻrinbosari Axmedxodjayev A.I. — Axborot texnologiyalari va kommunikatsiyalarini rivojlantirish vaziri Ruziboyev B.K. — Suv xoʻjaligi vazirining birinchi oʻrinbosari Sayidaliyev S.S. — Sogʻliqni saqlash vazirining oʻrinbosari, Oʻzbekiston Respublikasi Bosh davlat sanitariya vrachi Tulyaganov K.N. — Qurilish vazirining oʻrinbosari, Qurilish vazirligi huzuridagi Qurilish sohasi boʻyicha nazorat inspeksiyasi boshligʻi Xodjayev Sh.H. — Energetika vazirining oʻrinbosari Tursunov Sh. — “Oʻztransgaz” AJ boshqaruvi raisi Lavozimi boʻyicha — Madaniyat vazirligining Madaniy meros obyektlarini muhofaza qilish va foydalanish boʻyicha ilmiy-ishlab chiqarish bosh boshqarmasi boshligʻi Xakimov R.R. — Toshkent arxitektura-qurilish instituti rektori Madjidov G.G. — “OʻzshaharsozlikLITI” DUK direktori Sharifov R.S. — “ToshkentboshplanLITI” DUK direktori Axmedov I.S. — “Qishloqqurilishloyiha” MChJ direktori Magrupov Y.D. — “OʻzGAShKLITI” DUK direktori Nadjimov M.F. — “Oʻzsuvloyiha” AJ direktori Shoismatov S.E. — “Issiqlikelektroloyiha” AJ direktori Qahhorov S.S. — “Yoʻlloyihabyurosi” MChJ direktori Gayupov A. — “Aloqaloyiha” DUK direktori Kulbanskiy D.I. — “Oʻrtaosiyotarmoqloyiha” AJ direktori Latipov A.D. — “Oʻzkommunalloyihaqurilish” MChJ direktori Qosimov K.D. — “Oʻzgazloyiha” MChJ direktori Lavozimi boʻyicha — Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xoʻjaligi masalalari kotibiyati mudiri oʻrinbosari Lavozimi boʻyicha — Qoraqalpogʻiston Respublikasi Qurilish vaziri, viloyatlar va Toshkent shahar arxitektura va qurilish bosh boshqarmalari boshliqlari Xikmatullayev R.N. — Qurilish vazirligi hududlar arxitekturasi va shaharsozlikni rivojlantirish boshqarmasi boshligʻi, Kengash kotibi Hududiy ahamiyatga ega masalalarni koʻrib chiqishda Kengash tarkibiga Qoraqalpogʻiston Respublikasi Vazirlar Kengashi Raisi, tegishli viloyatlar va Toshkent shahri hokimlari kiradi. 1. Ushbu Namunaviy nizom Qoraqalpogʻiston Respublikasi Qurilish vazirligi, viloyatlar va Toshkent shahri qurilish bosh boshqarmalari huzuridagi hududiy arxitektura-shaharsozlik kengashining (keyingi oʻrinlarda Kengash deb ataladi) faoliyatini tashkil etish tartibini belgilaydi. 2. Kengash oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Namunaviy nizomga hamda boshqa qonun hujjatlariga amal qiladi. 3. Kengash Respublika arxitektura-shaharsozlik kengashi, Qoraqalpogʻiston Respublikasi Qurilish vazirligi, viloyatlar va Toshkent shahri qurilish bosh boshqarmalarining (keyingi oʻrinlarda hududiy qurilish organlari deb ataladi)ning kollegial organi hisoblanadi hamda shaharsozlik va loyiha hujjatlarini kelishish toʻgʻrisida qarorlar qabul qilish jarayonida ularning professional jihatdan asoslanganligi, shaffofligi va ochiqligini taʼminlaydi. 4. Kengash oʻz faoliyatida Oʻzbekiston Respublikasi Qurilish vazirligi, Respublika arxitektura-shaharsozlik kengashi hamda Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklariga hisobot beradi va oʻz ishini Kengash raisi tomonidan tasdiqlangan ish rejasiga muvofiq, bepul asosda amalga oshiradi. 5. Quyidagilar Kengashning asosiy vazifalari hisoblanadi: viloyatlar hududlarini rejalashtirish tarhlarini hamda tumanlar (tuman guruhlari)ni rejalashtirish loyihalari, aholi punktlarining bosh rejalari hamda oʻz tasarrufidagi hududlarda boshqa shaharsozlik hujjatlarini koʻrib chiqish va kelishib olish; binolar, inshootlar va boshqa obyektlarning loyihalarini koʻrib chiqish va kelishib olish; aholi punktlarini va qishloqlararo hududlarni rivojlantirishni rejalashtirish va qurish toʻgʻrisida davlat boshqaruvi organlari, yuridik va jismoniy shaxslarning takliflarini koʻrib chiqish; bosh rejalarni, batafsil rejalashtirish loyihalari hamda boshqa shaharsozlik hujjatlarini amalga oshirish, shaharsozlik faoliyati obyektlarini joylashtirish hamda tegishli hududlarda muhandislik, transport va ijtimoiy infratuzilmani rivojlantirish boʻyicha mahalliy davlat hokimiyati organlariga takliflar kiritish. 6. Kengash oʻziga yuklangan vazifalardan kelib chiqib quyidagi funksiyalarni amalga oshiradi: oʻz hududida Qoraqalpogʻiston Respublikasi va viloyatlar hududini rejalashtirish tarhlari, tuman (tumanlar guruhlari)ni rejalashtirish loyihalari, aholi punktlarining bosh rejalari, batafsil rejalashtirish loyihalari va boshqa shaharsozlik hujjatlarni koʻrib chiqadi, kelishadi va tasdiqlash uchun vakolatli organlar tomonidan tasdiqlashga tavsiya qiladi; Qoraqalpogʻiston Respublikasi, viloyat, tuman va shaharlarni ijtimoiy-iqtisodiy rivojlantirish dasturlarining shaharsozlikka oid qismlarini, shaharsozlik va arxitekturani yanada rivojlantirish konsepsiyalari ishlab chiqilishida ishtirok etadi, ularni koʻrib chiqadi va amalga oshirilishida bevosita ishtirok etadi; Kengash belgilangan tartibda tasdiqlangan shaharsozlik hujjatlari, shu jumladan, shaharlar va tumanlar markazlarining bosh rejalariga asoslangan oʻzgartirishlar kiritilishiga oʻz vakolati doirasida rozilik beradi, shuningdek, Oʻzbekiston Respublikasi Vazirlar Mahkamasi huzuridagi Respublika arxitektura-shaharsozlik kengashi vakolatiga kiruvchi masalalar yuzasidan takliflar kiritadi; binolar, inshootlar va boshqa obyektlar qurilishi uchun loyiha hujjatlarini mintaqalarda ekologik vaziyatni yaxshilash, yerlardan oqilona foydalanish, turar joy muhitining shinamligini sifat jihatdan oshirish va tarixiy-arxitektura merosi obyektlarini saqlab qolish nuqtai-nazaridan kelib chiqib koʻrib chiqadi, maʼqullaydi yoki qayta ishlash boʻyicha tavsiyalar beradi; aholi punktlarini va qishloqlararo hududlarni rivojlantirishni rejalashtirish va qurish toʻgʻrisida, jumladan arxitektura va shaharsozlik komplekslari, muhandislik, transport va ijtimoiy infratuzilmani rivojlantirish sohasida davlat boshqaruvi organlari, yuridik va jismoniy shaxslarning takliflarini koʻrib chiqadi hamda asoslangan takliflar asosida vakolatli davlat va xoʻjalik boshqaruvi organlariga tavsiyalar kiritadi; bosh rejalar, batafsil rejalashtirish loyihalari va boshqa shaharsozlik hujjatlari asosida aholi punktlarini qurish va qismlarini rekonstruksiya qilish, ijtimoiy va muhandislik-transport infratuzilmalarini rivojlantirish va yangilash boʻyicha takliflarni davlat va xoʻjalik boshqaruvi organlari hududiy boʻlinmalariga kiritadi; zamonaviy shahar markazlarini shakllantirish, eski turar joy muhitining shinamligini sifat jihatidan oshirishni va tarixiy-arxitektura merosi obyektlari saqlab qolinishini nazarda tutgan holda eski shahar tumanlarini va qismlarini rekonstruksiya qilish boʻyicha davlat va xoʻjalik boshqaruvi organlari hududiy boʻlinmalariga tavsiyalar kiritadi; hududiy ahamiyatga molik alohida, shu jumladan, tabiiy va suv obyektlari zonalarini, rekreatsion, qishloq xoʻjaligi va oʻrmon xoʻjaligi, tabiiy va texnogen xususiyatli favqulodda vaziyatlarning taʼsiriga uchragan, foydali qazilmalar joylashgan va boshqa hududlarning chegaralarini belgilaydi hamda tegishli obyektlar hududlarida shaharsozlik faoliyati tartibotini oʻrnatish boʻyicha hujjatlarni koʻrib chiqadi va ular yuzasidan tavsiyalar qabul qiladi. 7. Kengash oʻziga yuklangan vazifalarning amalga oshirilishini taʼminlash maqsadida quyidagi huquqlarga ega: vaqtinchalik ishchi guruhlar tuzish va ularda ishlash uchun mutaxassislarni jalb etish; mahalliy davlat hokimiyati organlari va tashkilotlardan Kengash faoliyatiga doir hujjatlarni soʻrab olish; shaharsozlik hujjatlarini amalga oshirish boʻyicha olib borilayotgan ishlar toʻgʻrisida tuman va shahar hokimlari hamda tegishli tashkilotlar rahbarlarining hisobotlarini eshitish. Kengash qonun hujjatlariga muvofiq boshqa huquqlarga ham ega boʻlishi mumkin. 8. Kengash ushbu Namunaviy nizom hamda boshqa normativ-huquqiy hujjatlar bilan oʻziga yuklangan vazifalarning samarali bajarilishi uchun javob beradi. 9. Kengashga hududiy qurilish organi rahbari raislik qiladi, uning vakolatiga quyidagilar kiradi: Kengash aʼzolarining shaxsiy tarkibini tasdiqlash; Kengash majlisi kun tartibini belgilash va majlisni chaqirish; Kengash tomonidan tuzilgan ishchi guruhlar faoliyatini muvofiqlashtirish; Kengash tomonidan qabul qilingan qarorlarning bajarilishi yuzasidan nazoratni tashkil qilish; Kengash aʼzolari zimmasiga yuklangan vazifalarni bajarish boʻyicha ishlarni muvofiqlashtirish; Kengashning samarali ishlashini taʼminlash boʻyicha boshqa vakolatlarni amalga oshirish. Bosh arxitektor — hududiy qurilish organi rahbarining oʻrinbosari Kengash raisining oʻrinbosari hisoblanadi. 10. Kengash aʼzolari: Kengash majlislarida koʻrib chiqiladigan masalalarni muhokama qilish va hal etishda ishtirok etadilar; shaharsozlikning dolzarb masalalari boʻyicha Kengashga takliflar kiritadilar; Kengash muhokama qiladigan masalalar boʻyicha xulosalar beradilar. Kengash aʼzolari Kengashdagi faoliyatini jamoatchilik asosida amalga oshiradilar. 11. Kengash majlislari haftada bir marta oʻtkaziladi. Kengash majlisini oʻtkazish vaqti, joyi va kun tartibi toʻgʻrisida Kengash aʼzolari majlisni oʻtkazish kunidan uch kun oldin xabardor qilinadi. 12. Kengash majlisini uning raisi olib boradi. Kengash raisi boʻlmagan taqdirda majlisni uning oʻrinbosari boshqaradi. Kengash majlisi aʼzolarining kamida uchdan ikki qismi hozir boʻlganda vakolatli hisoblanadi. Majlisni oʻtkazish uchun kvorum boʻlmaganda Kengash yangi majlis oʻtkazish sanasini eʼlon qiladi. 13. Kengash majlisiga unda koʻrib chiqilayotgan masalalar ahamiyatidan kelib chiqib davlat va xoʻjalik boshqaruvi organlari, loyiha-qidiruv va boshqa tashkilotlar rahbar va mutaxassislari taklif etilishi mumkin. 14. Qoraqalpogʻiston Respublikasi Qurilish vazirligi, viloyatlar va Toshkent shahar qurilish bosh boshqarmalari Kengashning ishchi organi (keyingi oʻrinlarda ishchi organ deb ataladi) hisoblanadi. Ishchi organ: Kengash faoliyatini tashkiliy-texnik jihatdan taʼminlashni amalga oshiradi; Kengash ish rejasi loyihasini tayyorlaydi, Kengash muhokamasiga kiritadi va tasdiqlangan ish rejasining bajarilishini taʼminlaydi; Kengash majlisiga zarur boʻlgan materiallarning tayyorlanishini taʼminlaydi va manfaatdor tashkilotlardan zarur materiallarni oladi; kun tartibi masalasi boʻyicha Kengash majlisi oʻtkazilishini tashkil etadi. 15. Kengashning masʼul kotibi vazifasini bajarish hududiy qurilish organining Aholi punktlarining shaharsozlik hujjatlarini ishlab chiqish va amaliyotga tatbiq etish boʻlimi boshligʻi zimmasiga yuklanadi, uning vakolatiga quyidagilar kiradi: Kengash majlisiga zarur boʻlgan hujjatlarning oʻz vaqtida tayyorlanishini taʼminlash, Kengash majlisiga materiallar tayyorlash boʻyicha ishchi organ ishini tashkil etish; Kengash raisi bilan majlis oʻtkazish muddatlari va joyi, shuningdek taklif etiluvchilar roʻyxatini kelishish, Kengash aʼzolari va taklif etilgan shaxslarni majlis oʻtkaziladigan sana, vaqti, joyi toʻgʻrisida xabardor qilish; kun tartibidagi masalalar boʻyicha Kengash majlislari oʻtkazilishini tashkil qilish, Kengash majlisi bayonlarini rasmiylashtirish va tasdiqlangan bayonlarning Kengash aʼzolari va boshqa manfaatdor tashkilotlarga yuborilishini tashkil etish; Kengash qarorlari ijrosi monitoringini olib borish va uning yakunlarini koʻrib chiqish uchun Kengash majlisiga kiritish. 16. Kengash qarori Kengash majlisida qatnashayotgan aʼzolarining oddiy koʻpchilik ovozi bilan qabul qilinadi. Ovozlar teng boʻlgan taqdirda Kengash raisining ovozi hal qiluvchi hisoblanadi. Kengashning har bir aʼzosi qabul qilinayotgan qarorlar yuzasidan oʻz fikrini yozma ravishda bildirish huquqiga ega. 17. Kengash aʼzosi yigʻilishda ishtirok etmagan boʻlsa loyiha (loyihalar) Kengash aʼzosi vakili boʻlgan tashkilot bilan kelishilgan deb hisoblanadi (uzrli sabablarga koʻra holatlar bundan mustasno). Bunday holatlarda ushbu tashkilot vakolatidagi masalalar boʻyicha masʼuliyat vakili ishtirok etmagan tashkilotga yuklanadi. 18. Kengash qarorlari Kengash majlisi bayoni bilan rasmiylashtiriladi. Kengash majlisi bayoni Kengash kotibi tomonidan imzolanadi, Kengash raisi tomonidan tasdiqlanadi va uch kun muddatda Kengash aʼzolari hamda manfaatdor tashkilotlarga yuboriladi. Bayonda koʻrib chiqilgan loyiha (masala)ni, asoslangan sabablarini koʻrsatgan holda, kelishish, kelishishni rad etish yoki uni qayta ishlash uchun qaytarish toʻgʻrisida aniq xulosa aks ettiriladi. Kengash aʼzolari muhokama etilgan loyiha (masala) xususida bayonga oʻzining alohida fikrini kiritishga haqli. Kengash bayonining asl nusxasi hududiy qurilish organida besh yil mobaynida saqlanadi. Kengash bayoni (bayondan koʻchirma) yoʻqolgan yoki buzilgan holatlarda loyiha tashkilotning murojaatiga koʻra uch kun muddatda unga bayon nusxasi (dublikati) beriladi. 19. Kengashning loyihani kelishish toʻgʻrisidagi ijobiy qarori (bayoni) loyiha (shaharsozlik) hujjatlarining keyingi bosqichlarini loyihalash va loyihalarni davlat ekspertizasiga taqdim etish uchun asos boʻladi. 20. Kengash vakolatlari doirasida qabul qilingan qarorlar barcha vazirlik, idora, davlat va xoʻjalik boshqaruvi organlari, yuridik va jismoniy shaxslar tomonidan bajarilishi majburiydir. 21. Kengash qabul qilingan qarorlarning bajarilishi holatini oʻz majlislarida muntazam ravishda koʻrib chiqadi. 22. Kengashning ish tartibi uning Kengash tomonidan qabul qilingan Reglamentida belgilanadi. 23. Mazkur Namunaviy nizom talablari buzilishida aybdor boʻlgan shaxslar qonun hujjatlariga muvofiq javob beradilar. Lavozimi boʻyicha — Qoraqalpogʻiston Respublikasi Qurilish vaziri, viloyatlar va Toshkent shahar qurilish bosh boshqarmasi boshligʻi — Arxitektura-shaharsozlik kengashi raisi Kengash aʼzolari: Lavozimi boʻyicha — Qoraqalpogʻiston Respublikasi Uy-joy kommunal xizmat koʻrsatish vaziri, uy-joy kommunal xizmat koʻrsatish hududiy boshqarmasi boshligʻi Lavozimi boʻyicha — Qoraqalpogʻiston Respublikasi Ekologiya va atrof-muhitni muhofaza qilish qoʻmitasi raisi, hududiy ekologiya va atrof-muhitni muhofaza qilish boshqarmasi boshligʻi Lavozimi boʻyicha — viloyat yongʻin xavfsizligi boshqarmasi boshligʻi Lavozimi boʻyicha — Qoraqalpogʻiston Respublikasi, viloyatlar va Toshkent shahar Bosh sanitariya vrachi Lavozimi boʻyicha — Qoraqalpogʻiston Respublikasi Iqtisodiyot vaziri, hududiy Iqtisodiyot bosh boshqarmasi boshligʻi Lavozimi boʻyicha — Qoraqalpogʻiston Respublikasi Moliya vaziri, hududiy Moliya bosh boshqarmasi boshligʻi Lavozimi boʻyicha — Qoraqalpogʻiston Respublikasi Suv xoʻjaligi vaziri, viloyatlar suv xoʻjaligi bosh boshqarmasi boshligʻi Lavozimi boʻyicha — avtomobil yoʻllari boʻyicha hududiy boshqarma boshligʻi Lavozimi boʻyicha — axborot texnologiyalari va kommunikatsiyalarini rivojlantirish boʻyicha hududiy boshqarma boshligʻi Lavozimi boʻyicha — qurilish sohasida nazorat boʻyicha hududiy inspeksiya boshligʻi Lavozimi boʻyicha — “Suvoqava” DUK direktori Lavozimi boʻyicha — hududiy elektr tarmoqlari korxonasi direktori, “Oʻztransgaz” AJ hududiy boshqarmasi direktori Lavozimi boʻyicha — Madaniyat vazirligining Madaniy meros obyektlari boʻyicha hududiy inspeksiya boshligʻi Lavozimi boʻyicha — bosh loyiha institutlari filiallari direktorlari Lavozimi boʻyicha — tuman (shaharlar) qurilish boʻlimlari boshliqlari Lavozimi boʻyicha — viloyatlar qurilish bosh boshqarmalari aholi punktlari shaharsozlik hujjatlarini ishlab chiqish va amalga oshirish boʻlimlari boshliqlari, Kengash masʼul kotibi Lavozimi boʻyicha — hududiy ahamiyatga molik masalalarni koʻrib chiqishda tegishli shaharlar va tumanlar hokimlari 1. Mazkur Nizom Oʻzbekiston Respublikasi Qurilish vazirligi faoliyatini qoʻllab-quvvatlash jamgʻarmasi (keyingi oʻrinlarda Jamgʻarma deb ataladi) mablagʻlarini shakllantirish va ulardan foydalanish tartibini belgilaydi. 2. Jamgʻarma yuridik shaxs maqomisiz tashkil etiladi. Jamgʻarma mablagʻlari Oʻzbekiston Respublikasi Qurilish vazirligining (keyingi oʻrinlarda Qurilish vazirligi deb ataladi) tegishli gʻaznachilik hisob raqamlarida jamlanadi. 3. Jamgʻarma mablagʻlari quyidagilar hisobiga shakllantiriladi: qurilish sohasidagi hududiy nazorat inspeksiyalari, qurilishdagi tanlov savdolari boʻyicha, konsalting markazlari hamda Qurilish vazirligi huzuridagi va muassisligidagi davlat unitar korxonalarining shaharsozlik sohasida amalga oshirgan faoliyati va koʻrsatadigan xizmatlaridan olingan daromadlarning 15 foizi miqdorida yoʻnaltiradigan ajratmalari; litsenziya talabgorlarining qurilish sohasida faoliyat yuritish huquqiga ega boʻlish yuzasidan murojaatlarini qonunchilikda belgilangan tartibda koʻrib chiqqanlik uchun yigʻimlarning bir qismi; mulkchilik shaklidan qatʼi nazar, loyiha-qidiruv tashkilotlari bajargan loyiha-qidiruv ishlari qurilish-pudrat tashkilotlari bajargan qurilish-montaj ishlari hajmining 0,1 foizi miqdoridagi majburiy ajratmalari; koʻp kvartirali uylarni qurishga moʻljallangan yer uchastkasiga va qurilish ishlarini amalga oshirishga birlamchi ruxsat beruvchi hujjatlarga ega boʻlgan yuridik shaxslarni elektron roʻyxatga kiritish uchun bazaviy hisoblash miqdorining ikki baravari hamda shartnomani hisobga qoʻyish uchun bazaviy hisoblash miqdorining 50 foizi miqdorida yigʻimlar; xalqaro (xorijiy) tashkilotlar va moliya institutlarining grantlari va xayriya ehsonlari; qonunchilikda taqiqlanmagan boshqa manbalar. 4. Jamgʻarma mablagʻlari quyidagilarga yoʻnaltiriladi: qurilish faoliyati sohasidagi davlat ilmiy dasturlarini amalga oshirish va ularni ishlab chiqarishga joriy etishni moliyalashtirish; qurilish materiallari va konstruksiyalarini loyihalash, qurish va ishlab chiqarish, qurilish ishlab chiqarishini tashkillashtirish va boshqarish, qurilish faoliyati ishtirokchilari mehnati samaradorligini oshirish boʻyicha narxni belgilash va iqtisodiy mexanizmni takomillashtirish, ushbu faoliyatning avtomatlashgan tizimini yaratish sohasidagi ilmiy-tadqiqot va tajriba-konstruktorlik ishlarini moliyalashtirish; davlat ilmiy va ilmiy-tadqiqot tashkilotlarining shaharsozlik meʼyorlari va qurilish faoliyatiga doir qoidalari boʻyicha ishlanmalarini moliyalashtirish; ilmiy va loyiha tashkilotlarining respublikada ilmiy-tadqiqot natijalari ilk bor tekshiriladigan (ishlanadigan) tajriba obyektlarini ilmiy loyihalash va qurishga ilmiy hamrohlik qilishga doir qoʻshimcha sarf-xarajatlarini qoplash; shaharsozlik faoliyati sohasida ilmiy-texnik va ilmiy-uslubiy adabiyotlarni (jumladan davriy nashrlarni) tayyorlash va chop etish, ushbu faoliyatning ilmiy-uslubiy va axborot-tahlil taʼminotini tashkillashtirish; ilmiy-texnik simpozium, anjuman, seminar-trening, koʻrgazmalar, davra suhbatlari, amaliy mashgʻulotlar, mahorat darslarini tayyorlash va oʻtkazish, shaharsozlik faoliyatiga ilmiy-texnik yutuqlarni joriy etish va ularni targʻib etish maqsadida ilmiy, meʼyoriy, uslubiy, texnik, texnologik hujjatlar va boshqa ilmiy-texnik axborot manbalarini xarid qilish; Qurilish vazirligi markaziy apparati va tizim tashkilotlari xodimlariga qoʻshimcha va ustama haq, mukofot pullari va boshqa ragʻbatlantiruvchi toʻlovlarni toʻlash; Qurilish vazirligiga yuklangan vazifalarni bajarish uchun shartnoma asosida konsalting tashkilotlaridan va boshqa tashkilotlardan mutaxassislarni, jumladan xorijiy maslahatchilarni Qurilish vazirligiga jalb qilish; Qurilish vazirligiga qarashli bino va inshootlarni qurish va taʼmirlash kommunal-foydalanish xarajatlarni qoplash, shuningdek, ularni zarur uskunalar, mebel, aloqa vositalari, kompyuterlar, orgtexnika bilan taʼminlash; oliy taʼlim muassasalarining aniqlangan iqtidorli talabalari, texnikumlar va kollejlar oʻquvchilariga Vazirlik stipendiyalarini toʻlash. Inspeksiya va ularning hududiy boʻlinmalari moddiy-texnik bazasini mustahkamlash; Inspeksiya va hududiy inspeksiyalarning joriy va boshqa xarajatlarini moliyalashtirish; Qurilish vazirligi, Inspeksiya va ularning hududiy boʻlinmalari xodimlarini moddiy ragʻbatlantirish va ijtimoiy taʼminlash; Oʻzbekiston Respublikasi Qurilish vazirligi, Inspeksiya va ularning hududiy boʻlinmalari rahbarlari va mutaxassislarini tayyorlash, qayta tayyorlash va malakasini oshirish; Qurilish vazirligi xodimlarining mamlakat ichida va xorijga xizmat safarlariga chiqishi bilan bogʻliq xizmat safari xarajatlarini toʻlash; Qurilish vazirligi tuzilmasiga kiruvchi tashkilotlarni qoʻshimcha oʻquv-uslubiy adabiyotlar bilan taʼminlash; ilgʻor oʻqitish shakli va uslublari, kompyuter va axborot-kommunikatsiya texnologiyalarini joriy etish; tarmoq xodimlari malakasini oshirish va ilgʻor xorijiy tajribani oʻrganishni tashkil qilish; qurilish sohasidagi hududiy nazorat inspeksiyalari tomonidan jamgʻarmaga yoʻnaltirilgan mablagʻlarning 0,01 foizi — Inspeksiya va uning Hududiy inspeksiyalari ehtiyojlarini moliyalashtirishga yoʻnaltiriladi; Qurilish vazirligi tasarrufidagi taʼlim muassasalari faoliyatini qisman moliyalashtirish; vakillik xarajatlarini moliyalashtirish; qonunchilikka muvofiq xodimlarga, jumladan xorijiy konsultantlarga uy-joy xizmatlari (ijara) uchun har oylik kompensatsiya toʻlash; jamoa shartnomasida koʻrsatilgan toʻlovlarni amalga oshirish; fuqarolik-huquqiy tusdagi shartnoma boʻyicha jalb qilingan mutaxassislarga toʻlovlarni amalga oshirish; Qurilish vazirligi va uning tarkibiy boʻlinmalari faoliyatini takomillashtirishga yoʻnaltirilgan boshqa tadbirlar. 5. Mazkur Nizomning 3-bandida koʻrsatilgan majburiy ajratmalar, badallar va mablagʻlar tashkilotlar tomonidan har chorakda hisobot davridan keyingi oyning 15-sanasidan kechikmay Jamgʻarmaga yoʻnaltiriladi. 6. Jamgʻarmaga majburiy toʻlovlarni oʻz vaqtida yoʻnaltirish boʻyicha shaxsiy javobgarlik tegishli tashkilotlar rahbarlari zimmasiga yuklanadi. 7. Oʻzbekiston Respublikasi Davlat soliq qoʻmitasi Qurilish vazirligiga hisobot davridan keyingi oyning 1-sanasi holatiga koʻra, Jamgʻarma hisobiga Qoraqalpogʻiston Respublikasi, viloyatlar va Toshkent shahri, shuningdek, tashkilotlar boʻyicha yozilgan majburiy toʻlov ajratmalari miqdori hamda mazkur toʻlov ajratmalari boʻyicha qarzdorlik toʻgʻrisidagi tezkor maʼlumotlarni va har chorakda hisobot davridan soʻng 10 kun muddat ichida, grant mablagʻlari va xayriya ehsonlari boʻyicha maʼlumotlarni hisobot yilidan keyin taqdim etadi. Oʻzbekiston Respublikasi Qurilish vazirligi Davlat soliq qoʻmitasidan Jamgʻarmaga majburiy ajratmalardan tushumlar toʻgʻrisida qoʻshimcha maʼlumotlarni soʻrashga haqli. 8. Oʻzbekiston Respublikasi Qurilish vaziri yoki uning vazifasini bajaruvchi shaxs Jamgʻarma mablagʻlarining tasarrufchisi hisoblanadi. 9. Jamgʻarma mablagʻlarini sarflash Qurilish vazirligi gʻaznachiligi hisob raqamiga kelib tushgan kirim mablagʻlari doirasida Oʻzbekiston Respublikasi Moliya vazirligida belgilangan tartibda roʻyxatdan oʻtkazilgan daromadlar va xarajatlar boʻyicha tasdiqlangan smetaga muvofiq amalga oshiriladi. 10. Jamgʻarmaning tasdiqlangan smetasida nazarda tutilgan miqdordan ortiq kirim mablagʻidan foydalanish smetaga tegishli oʻzgartirishlar kiritilgandan soʻng amalga oshiriladi. 11. Daromadlar va xarajatlar smetalarida nazarda tutilgan va joriy moliya yilida sarflanmagan mablagʻlar olib qoʻyilishi mumkin emas va kelgusi moliya yilida mazkur Nizomning 5-bandida koʻrsatilgan maqsadlar uchun foydalaniladi. 12. Qurilish vazirligi Jamgʻarma mablagʻlari tushumlari va harakati yuzasidan alohida hisob yuritadi. 13. Qurilish vazirligi Jamgʻarma mablagʻlaridan foydalanganlik haqidagi hisobotlarni hisobot davridan keyingi oyning 20-sanasidan kechikmay Oʻzbekiston Respublikasi Moliya vazirligiga taqdim etadi. 14. Jamgʻarma mablagʻlarini shakllantirish va ulardan maqsadli foydalanish tartibiga rioya qilish boʻyicha javobgarlik Oʻzbekiston Respublikasi Qurilish vaziri va Qurilish vazirligining bosh hisobchisi zimmasiga yuklanadi. 15. Jamgʻarma mablagʻlaridan maqsadli foydalanilishini nazorat qilish Oʻzbekiston Respublikasi Moliya vazirligi Davlat moliya nazorati bosh boshqarmasiga yuklanadi. 16. Mazkur Nizom talablari buzilishida aybdor boʻlgan shaxslar qonun hujjatlarida belgilangan tartibda javob berishadi. 1. Vazirlar Mahkamasining “Oʻzbekiston Respublikasi Davlat arxitektura va qurilish qoʻmitasi faoliyatini takomillashtirish chora-tadbirlari toʻgʻrisida” 2003-yil 2-dekabrdagi 538-son qarori (Oʻzbekiston Respublikasi QT 2003-y., 12-son, 128-modda). 2. Vazirlar Mahkamasining “Oʻzbekiston Respublikasi Prezidentining farmonlari va Oʻzbekiston Respublikasi Vazirlar Mahkamasining qarorlari bilan tashkil etilgan Respublika komissiyalari va kengashlari rahbarlarining tarkibi toʻgʻrisida” 2004-yil 9-fevraldagi 60-son qarorining 2-bandi. 3. Vazirlar Mahkamasining “Qurilish sohasida islohotlarning amalga oshirilishi monitoringi va faoliyatni litsenziyalash boʻyicha Respublika komissiyasi tarkibini tasdiqlash toʻgʻrisida” 2004-yil 14-apreldagi 181-son qarori (Oʻzbekiston Respublikasi QHT, 2004-y., 15-son, 177-modda). 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2005-yil 11-fevraldagi 59-son qaroriga 1-ilovaning 17-bandi (Oʻzbekiston Respublikasi QT, 2005-y., 2-son, 6-modda). 5. Vazirlar Mahkamasining “Oʻzbekiston Respublikasi Hukumatining ayrim qarorlarini oʻz kuchini yoʻqotgan deb hisoblash hamda baʼzilariga oʻzgartirishlar kiritish toʻgʻrisida” 2005-yil 22-fevraldagi 73-son qaroriga 2-ilovaning 31-bandi (Oʻzbekiston Respublikasi QT, 2005-y., 2-son, 13-modda). 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2005-yil 31-maydagi 138-son qaroriga 1-ilovaning 5-bandi (Oʻzbekiston Respublikasi QT, 2005-y., 5-son, 31-modda). 7. Vazirlar Mahkamasining “Ayrim Respublika komissiyalari va kengashlari tarkibiga oʻzgartirishlar kiritish toʻgʻrisida” 2005-yil 7-noyabrdagi 244-son qaroriga 1-ilovaning 7-bandi (Oʻzbekiston Respublikasi QHT, 2005-y., 45-son, 341-modda). 8. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2009-yil 28-dekabrdagi 336-son qaroriga ilovaning 9-bandi (Oʻzbekiston Respublikasi QT, 2009-y., 52-son, 574-modda). 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2010-yil 17-dekabrdagi 301-son qaroriga ilovaning 22-bandi (Oʻzbekiston Respublikasi QT 2010-y., 12-son, 69-modda). 10. Vazirlar Mahkamasining “Shaharsozlik faoliyati sohasida ruxsat berish tartibotlari va davlat nazorati tizimini takomillashtirish toʻgʻrisida” 2011-yil 29-iyuldagi 222-son qarorining 1-bandi (Oʻzbekiston Respublikasi QT, 2011-y., 7-son, 67-modda), shuningdek, qarorga ilova. 11. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2012-yil 23-fevraldagi 48-son qaroriga 1-ilovaning 13-bandi (Oʻzbekiston Respublikasi QT, 2012-y., 2-son, 11-modda). 12. Vazirlar Mahkamasining “Yer uchastkalarini tanlash boʻyicha materiallarni vakolatli tashkilotlar bilan kelishish, shuningdek, qurilish sohasida ruxsatnomalar berish tartibotlarini amalga oshirishda axborot-kommunikatsiya texnologiyalarini joriy etish chora-tadbirlari toʻgʻrisida” 2013-yil 4-iyundagi 154-son qarori (Oʻzbekiston Respublikasi QT, 2013-y., 6-son, 357 modda) 1-bandining uchinchi xatboshi va qarorga 2-ilova. 13. Vazirlar Mahkamasining “Qurilish-pudrat tashkilotlari reyestrini shakllantirish va yuritish tartibi toʻgʻrisidagi Nizomni tasdiqlash haqida” 2014-yil 18-apreldagi 97-son qarori (Oʻzbekiston Respublikasi QT, 2014-y., 4-son, 36-modda). 15. Vazirlar Mahkamasining “Tadbirkorlik subyektlariga davlat xizmatlari koʻrsatish tartibini yanada takomillashtirish chora-tadbirlari toʻgʻrisida” 2014-yil 31-dekabrdagi 377-son qaroriga ilovaning 50-bandi (Oʻzbekiston Respublikasi QHT, 2015-y., 1-son, 9-modda). 16. “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2016-yil 4-maydagi 138-son qaroriga 1-ilovaning 1-bandi (Oʻzbekiston Respublikasi QT, 2016-y., 5-son, 36-modda). 17. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek, baʼzi qarorlarini oʻz kuchini yoʻqotgan deb hisoblash toʻgʻrisida” 2016-yil 22-dekabrdagi 412-son qaroriga 1-ilovaning 3-bandi (Oʻzbekiston Respublikasi QT, 2016-y., 12-son, 109-modda). 18. Vazirlar Mahkamasining “Oʻzbekiston Respublikasi Davlat arxitektura va qurilish qoʻmitasi va uning tizimidagi tarkibiy boʻlinmalar hamda respublika va hududiy arxitektura-shaharsozlik kengashlari toʻgʻrisidagi nizomlarni tasdiqlash haqida” 2017-yil 1-avgustdagi 571-son qarori (Oʻzbekiston Respublikasi QT, 2017-y., 31-son, 781-modda).